title: Poliittisten ja turvallisuusasioiden komitean päätös (YUTP) 2016/2380, annettu 13 päivänä joulukuuta 2016, Georgiassa toteutettavan Euroopan unionin tarkkailuoperaation (EUMM Georgia) johtajan toimeksiannon jatkamisesta (EUMM GEORGIA/1/2016)

text:
               23.12.2016

               FI

               Euroopan unionin virallinen lehti

               L 352/57

         POLIITTISTEN JA TURVALLISUUSASIOIDEN KOMITEAN PÄÄTÖS (YUTP) 2016/2380,
   annettu 13 päivänä joulukuuta 2016,
   Georgiassa toteutettavan Euroopan unionin tarkkailuoperaation (EUMM Georgia) johtajan toimeksiannon jatkamisesta (EUMM GEORGIA/1/2016)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 38 artiklan kolmannen kohdan,
   ottaa huomioon Georgiassa toteutettavasta Euroopan unionin tarkkailuoperaatiosta, EUMM Georgia, 12 päivänä elokuuta 2010 annetun neuvoston päätöksen 2010/452/YUTP (1) ja erityisesti sen 10 artiklan 1 kohdan,
   sekä katsoo seuraavaa:

               (1)

               Päätöksessä 2010/452/YUTP valtuutetaan poliittisten ja turvallisuusasioiden komitea, jäljempänä ’PTK’, Euroopan unionista tehdyn sopimuksen 38 artiklan kolmannen kohdan mukaisesti tekemään Georgiassa toteutettavan Euroopan unionin tarkkailuoperaation (EUMM Georgia) poliittista valvontaa ja strategista johtoa koskevat asiaankuuluvat päätökset, mukaan lukien päätös operaation johtajan nimittämisestä.

               (2)

               PTK hyväksyi 19 päivänä joulukuuta 2014 päätöksen EUMM GEORGIA/1/2014 (2) Kęstutis JANKAUSKASin nimittämisestä EUMM Georgian operaation johtajaksi 15 päivästä joulukuuta 2014 alkaen 14 päivään joulukuuta 2015 saakka.

               (3)

               PTK hyväksyi 13 päivänä marraskuuta 2015 päätöksen (YUTP) 2015/2200 (EUMM Georgia/1/2015) (3), jolla jatkettiin Kęstutis JANKAUSKASin toimeksiantoa EUMM Georgian operaation johtajana 15 päivästä joulukuuta 201514 päivään joulukuuta 2016.

               (4)

               Neuvosto hyväksyi 12 päivänä joulukuuta 2016 päätöksen (YUTP) 2016/2238 (4), jolla EUMM Georgian toimeksiantoa jatkettiin 15 päivästä joulukuuta 2016 alkaen 14 päivään joulukuuta 2018 saakka.

               (5)

               Unionin ulkoasioiden ja turvallisuuspolitiikan korkea edustaja on ehdottanut, että Kęstutis JANKAUSKASin toimeksiantoa EUMM Georgian operaation johtajana jatketaan 15 päivästä joulukuuta 2016 alkaen 14 päivään joulukuuta 2017 saakka,

         ON HYVÄKSYNYT TÄMÄN PÄÄTÖKSEN:
   1 artikla
   Jatketaan Kęstutis JANKAUSKASin toimeksiantoa EUMM Georgia -operaation johtajana 14 päivään joulukuuta 2017.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 13 päivänä joulukuuta 2016.

            Poliittisten ja turvallisuusasioiden komitean puolesta

            Puheenjohtaja

         W. STEVENS

      (1)  EUVL L 213, 13.8.2010, s. 43.

      (2)  Poliittisten ja turvallisuusasioiden komitean päätös EUMM GEORGIA/1/2014, annettu 19 päivänä joulukuuta 2014, Georgiassa toteutettavan Euroopan unionin tarkkailuoperaation (EUMM Georgia) johtajan nimittämisestä (EUVL L 369, 24.12.2014, s. 78).

      (3)  Poliittisten ja turvallisuusasioiden komitean päätös (YUTP) 2015/2200, annettu 13 päivänä marraskuuta 2015, Georgiassa toteutettavan Euroopan unionin tarkkailuoperaation (EUMM Georgia) johtajan toimeksiannon jatkamisesta (EUMM Georgia/1/2015) (EUVL L 313, 28.11.2015, s. 40).

      (4)  Neuvoston päätös (YUTP) 2016/2238, annettu 12 päivänä joulukuuta 2016, Georgiassa toteutettavasta Euroopan unionin tarkkailuoperaatiosta, EUMM Georgia, annetun päätöksen 2010/452/YUTP muuttamisesta (EUVL L 337, 13.12.2016, s. 15).


title: Euroopan parlamentin päätös (EU) 2017/1622, annettu 27 päivänä huhtikuuta 2017, vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2015, pääluokka VI – Euroopan talous- ja sosiaalikomitea

text:
               29.9.2017

               FI

               Euroopan unionin virallinen lehti

               L 252/129

         EUROOPAN PARLAMENTIN PÄÄTÖS (EU) 2017/1622,
   annettu 27 päivänä huhtikuuta 2017,
   vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2015, pääluokka VI – Euroopan talous- ja sosiaalikomitea
   EUROOPAN PARLAMENTTI, joka

               —

               ottaa huomioon Euroopan unionin yleisen talousarvion varainhoitovuodeksi 2015 (1),

               —

               ottaa huomioon Euroopan unionin konsolidoidun tilinpäätöksen varainhoitovuodelta 2015 (COM(2016) 475 – C8-0274/2016) (2),

               —

               ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2015 sekä toimielinten vastaukset (3),

               —

               ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2015 koskevan lausuman (4) tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta),

               —

               ottaa huomioon Euroopan unionin toiminnasta tehdyn sopimuksen 314 artiklan 10 kohdan sekä 317, 318 ja 319 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (5) ja erityisesti sen 55, 99, 164, 165 ja 166 artiklan,

               —

               ottaa huomioon työjärjestyksen 94 artiklan ja liitteen IV,

               —

               ottaa huomioon talousarvion valvontavaliokunnan mietinnön (A8-0144/2017),

               1.

               myöntää Euroopan talous- ja sosiaalikomitean pääsihteerille vastuuvapauden Euroopan talous- ja sosiaalikomitean talousarvion toteuttamisesta varainhoitovuonna 2015;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan talous- ja sosiaalikomitealle, Eurooppa-neuvostolle, neuvostolle, komissiolle, Euroopan unionin tuomioistuimelle, tilintarkastustuomioistuimelle, alueiden komitealle, Euroopan oikeusasiamiehelle, Euroopan tietosuojavaltuutetulle ja Euroopan ulkosuhdehallinnolle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Antonio TAJANI

            Pääsihteeri

         Klaus WELLE

      (1)  EUVL L 69, 13.3.2015.

      (2)  EUVL C 380, 14.10.2016, s. 1.

      (3)  EUVL C 375, 13.10.2016, s. 1.

      (4)  EUVL C 380, 14.10.2016, s. 147.

      (5)  EUVL L 298, 26.10.2012, s. 1.


title: Neuvoston päätös, annettu 12 päivänä joulukuuta 2014 , neuvoston kannan vahvistamisesta esitykseen Euroopan unionin lisätalousarvioksi nro 6 varainhoitovuodeksi 2014

text:
               20.12.2014

               FI

               Euroopan unionin virallinen lehti

               C 461/18

         NEUVOSTON PÄÄTÖS,
   annettu 12 päivänä joulukuuta 2014,
   neuvoston kannan vahvistamisesta esitykseen Euroopan unionin lisätalousarvioksi nro 6 varainhoitovuodeksi 2014
   (2014/C 461/10)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 314 artiklan yhdessä Euroopan atomienergiayhteisön perustamissopimuksen ja erityisesti sen 106 a artiklan kanssa,
   ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (1) ja erityisesti sen 41 artiklan,
   sekä katsoo seuraavaa:

               —

               unionin talousarvio varainhoitovuodeksi 2014 hyväksyttiin lopullisesti 20 päivänä marraskuuta 2013 (2),

               —

               komissio antoi 17 päivänä lokakuuta 2014 ehdotuksen, joka sisälsi lisätalousarvioesityksen nro 6 varainhoitovuoden 2014 yleiseen talousarvioon,

               —

               komissio antoi 4 päivänä joulukuuta 2014 ehdotuksen, joka sisälsi oikaisukirjelmän lisätalousarvioesitykseen nro 6 varainhoitovuoden 2014 yleiseen talousarvioon,

         ON PÄÄTTÄNYT SEURAAVAA:
   Ainoa artikla
   Neuvoston kanta esitykseen oikaisukirjelmällä muutetuksi Euroopan unionin lisätalousarvioksi nro 6 varainhoitovuodeksi 2014 vahvistettiin 12 päivänä joulukuuta 2014.
   Kannan tekstiin voi kokonaisuudessaan tutustua tai sen voi ladata neuvoston verkkosivustolla osoitteessa http://www.consilium.europa.eu/

      Tehty Brysselissä 12 päivänä joulukuuta 2014.

            Neuvoston puolesta

            Puheenjohtaja

         S. GIANNINI

      (1)  EUVL L 298, 26.10.2012, s. 1.

      (2)  EUVL L 51, 20.2.2014, s. 1, sekä oikaisut EUVL L 111, 15.4.2014, s. 96, EUVL L 124, 25.4.2014, s. 30 ja EUVL L 322, 7.11.2014, s. 1.


title: Poliittisten ja turvallisuusasioiden komitean päätös (YUTP) 2017/681, annettu 29 päivänä maaliskuuta 2017, EU:n joukkojen komentajan nimittämisestä keskisen Välimeren eteläosassa toteutettavaan Euroopan unionin sotilasoperaatioon (EUNAVFOR MED SOPHIA -operaatio) ja päätöksen (YUTP) 2016/1079 kumoamisesta (EUNAVFOR MED/1/2017)

text:
               11.4.2017

               FI

               Euroopan unionin virallinen lehti

               L 98/18

         POLIITTISTEN JA TURVALLISUUSASIOIDEN KOMITEAN PÄÄTÖS (YUTP) 2017/681,
   annettu 29 päivänä maaliskuuta 2017,
   EU:n joukkojen komentajan nimittämisestä keskisen Välimeren eteläosassa toteutettavaan Euroopan unionin sotilasoperaatioon (EUNAVFOR MED SOPHIA -operaatio) ja päätöksen (YUTP) 2016/1079 kumoamisesta (EUNAVFOR MED/1/2017)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 38 artiklan,
   ottaa huomioon keskisen Välimeren eteläosassa toteutettavasta Euroopan unionin sotilasoperaatiosta (EUNAVFOR MED SOPHIA -operaatio) 18 päivänä toukokuuta 2015 annetun neuvoston päätöksen (YUTP) 2015/778 (1) ja erityisesti sen 6 artiklan,
   sekä katsoo seuraavaa:

               (1)

               Neuvosto on päätöksen (YUTP) 2015/778 6 artiklan 1 kohdan nojalla valtuuttanut poliittisten ja turvallisuusasioiden komitean tekemään päätökset EU:n joukkojen komentajan nimittämisestä EUNAVFOR MED SOPHIA -operaatioon, jäljempänä ’EU:n joukkojen komentaja’.

               (2)

               PTK hyväksyi 23 päivänä kesäkuuta 2016 päätöksen (YUTP) 2016/1079 (2), jolla kontra-amiraali Giuseppe BERUTTI BERGOTTO nimitettiin EU:n joukkojen komentajaksi.

               (3)

               EU:n operaation komentaja on suosittanut, että kontra-amiraali (LH) Andrea ROMANI nimitetään uudeksi EU:n joukkojen komentajaksi kontra-amiraali Giuseppe BERUTTI BERGOTTOn tilalle 4 päivästä huhtikuuta 2017 alkaen.

               (4)

               EU:n sotilaskomitea tukee tätä suositusta.

               (5)

               Päätös (YUTP) 2016/1079 olisi näin ollen kumottava.

               (6)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 5 artiklan mukaisesti Tanska ei osallistu niiden Euroopan unionin päätösten ja toimien valmisteluun ja täytäntöönpanoon, joilla on merkitystä puolustuksen alalla,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään kontra-amiraali (LH) Andrea ROMANI EU:n joukkojen komentajaksi keskisen Välimeren eteläosassa toteutettavaan Euroopan unionin sotilasoperaatioon (EUNAVFOR MED SOPHIA -operaatio) 4 päivästä huhtikuuta 2017 alkaen.
   2 artikla
   Kumotaan päätös (YUTP) 2016/1079 4 päivästä huhtikuuta 2017.
   3 artikla
   Tämä päätös tulee voimaan 4 päivänä huhtikuuta 2017.

      Tehty Brysselissä 29 päivänä maaliskuuta 2017.

            Poliittisten ja turvallisuusasioiden komitean puolesta

            Puheenjohtaja

         W. STEVENS

      (1)  EUVL L 122, 19.5.2015, s. 31.

      (2)  Poliittisten ja turvallisuusasioiden komitean päätös (YUTP) 2016/1079, annettu 23 päivänä kesäkuuta 2016, EU:n joukkojen komentajan nimittämisestä keskisen Välimeren eteläosassa toteutettavaan Euroopan unionin sotilasoperaatioon (EUNAVFOR MED SOPHIA -operaatio) ja päätöksen EUNAVFOR MED/1/2015 kumoamisesta (EUNAVFOR MED/2/2016) (EUVL L 179, 5.7.2016, s. 31).


title: Komission päätös, annettu 1 päivänä lokakuuta 2015, kolmannelle maalle annettavasta ilmoituksesta, jonka mukaan se mahdollisesti todetaan laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi

text:
               2.10.2015

               FI

               Euroopan unionin virallinen lehti

               C 324/6

         KOMISSION PÄÄTÖS,
   annettu 1 päivänä lokakuuta 2015,
   kolmannelle maalle annettavasta ilmoituksesta, jonka mukaan se mahdollisesti todetaan laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi
   (2015/C 324/07)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2874/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta 29 päivänä syyskuuta 2008 annetun neuvoston asetuksen (EY) N:o 1005/2008 (1) ja erityisesti sen 32 artiklan,
   sekä katsoo seuraavaa:
   1.   JOHDANTO

               (1)

               Asetuksessa (EY) N:o 1005/2008, jäljempänä ’LIS-asetus’ luodaan laittoman, ilmoittamattoman ja sääntelemättömän kalastuksen (LIS-kalastuksen) ehkäisemistä, estämistä ja poistamista koskeva unionin järjestelmä.

               (2)

               LIS-asetuksen VI luvussa säädetään menettelystä yhteistyöhön osallistumattomien kolmansien maiden yksilöimiseksi, toimenpiteistä kyseisiin maihin nähden, kyseisiä maita koskevan luettelon laatimisesta, luettelosta poistamisesta, luettelon julkisuudesta sekä kiireellisistä toimenpiteistä.

               (3)

               LIS-asetuksen 32 artiklan mukaisesti komission tehtävänä on ilmoittaa kolmansille maille mahdollisuudesta, että ne todetaan yhteistyöhön osallistumattomiksi maiksi. Tällainen ilmoitus on luonteeltaan alustava. Ilmoituksen on perustuttava LIS-asetuksen 31 artiklassa säädettyihin arviointiperusteisiin. Komission olisi toteutettava asianomaisiin kolmansiin maihin nähden myös kaikki LIS-asetuksen 32 artiklassa säädetyt toimenpiteet. Komission on liitettävä ilmoitukseen erityisesti tiedot tällaisen toteamisen perusteena olevista olennaisista tosiseikoista ja huomioista sekä kyseisten maiden mahdollisuudesta vastata ja esittää todisteita toteamisen kiistämiseksi tai, tapauksen mukaan, tilanteen parantamiseksi laaditusta toimintasuunnitelmasta ja tilanteen korjaamiseksi toteutetuista toimenpiteistä. Komission on annettava asianomaisille kolmansille maille riittävästi aikaa vastata ilmoitukseen sekä kohtuullinen aika tilanteen korjaamiseen.

               (4)

               LIS-asetuksen 31 artiklan mukaan komission tehtävänä on yksilöidä ne kolmannet maat, joiden se ei katso osallistuvan LIS-kalastuksen torjuntaa koskevaan yhteistyöhön. Kolmas maa olisi todettava yhteistyöhön osallistumattomaksi, jos se laiminlyö sille lippu-, satama-, rannikko- tai markkinavaltiona kansainvälisen oikeuden mukaan kuuluvat LIS-kalastuksen ehkäisemistä, estämistä ja poistamista koskevat velvoitteet.

               (5)

               Yhteistyöhön osallistumattomaksi kolmanneksi maaksi toteamisen olisi perustuttava kaikkien LIS-asetuksen 31 artiklan 2 kohdassa säädettyjen tietojen tarkasteluun.

               (6)

               LIS-asetuksen 33 artiklan mukaisesti neuvoston tehtävänä on laatia luettelo yhteistyöhön osallistumattomista kolmansista maista. Kyseisiin maihin sovelletaan muun muassa LIS-asetuksen 38 artiklassa säädettyjä toimenpiteitä.

               (7)

               Käsitteitä ”lippuvaltion vastuu” ja ”rannikkovaltion vastuu” on koko ajan lujitettu kansainvälisessä kalastuslainsäädännössä ja niillä tarkoitetaan tällä hetkellä ”asianmukaista huolellisuutta” koskevaa kyseisen valtion velvoitetta pyrkiä kaikin mahdollisin tavoin tekemään parhaansa LIS-kalastuksen estämiseksi, mukaan lukien velvoitetta hyväksyä tarvittavat hallinnolliset ja täytäntöönpanotoimet, joilla varmistetaan, että kyseisen valtion lipun alla purjehtivat kalastusalukset tai sen kansalaiset taikka sen vesillä toimivat kalastusalukset eivät osallistu toimiin, jotka rikkovat sovellettavia meren elollisten luonnonvarojen säilyttämis- ja hoitotoimenpiteitä, ja rikkomistapauksessa velvoitetta tehdä yhteistyötä muiden valtioiden kanssa ja kuulla niitä, jotta asiaa voidaan tutkia ja tarvittaessa määrätä sellaisia seuraamuksia, jotka ovat riittäviä ehkäisemään rikkomisia jatkossa, sekä estävät rikkojia saamasta laittomasta toiminnastaan hyötyä.

               (8)

               LIS-asetuksen 20 artiklan 1 kohdan mukaan kolmansien lippuvaltioiden varmentamat saalistodistukset hyväksytään sillä edellytyksellä, että maat ilmoittavat komissiolle järjestelyistään niiden lakien ja asetusten sekä säilyttämis- ja hoitotoimenpiteiden soveltamiseksi, valvomiseksi ja täytäntöönpanemiseksi, joita kyseisten kolmansien maiden kalastusalusten on noudatettava.

               (9)

               LIS-asetuksen 20 artiklan 4 kohdan mukaan komissio tekee hallinnollista yhteistyötä kolmansien maiden kanssa aloilla, jotka liittyvät kyseisen asetuksen täytäntöönpanoon.

         2.   MENETTELY KOMORIEN LIITON SUHTEEN

               (10)

               Komorien liitto, jäljempänä ’Komorit’, ei ole lippuvaltiona toimittanut komissiolle LIS-asetuksen 20 artiklan mukaista ilmoitusta.

               (11)

               LIS-asetuksen 20 artiklan 4 kohdassa tarkoitetun hallinnollisen yhteistyön puitteissa komissio teki 4–8 päivänä toukokuuta 2014 Mauritiuksen tasavaltaan, Komorien liittoon ja Seychellien tasavaltaan tarkastuskäynnin Euroopan unionin edustuston tuella.

               (12)

               Tarkastuskäynnillä pyrittiin todentamaan tiedot, jotka liittyivät Komorien järjestelyihin niiden lakien ja asetusten sekä säilyttämis- ja hoitotoimenpiteiden soveltamista, valvontaa ja täytäntöönpanoa varten, joita sen kalastusalusten on noudatettava, sekä toimenpiteisiin, joita Komorit on toteuttanut täyttääkseen LIS-kalastuksen torjuntaa koskevat velvoitteensa.

               (13)

               Tarkastuskäynnin loppuraportti lähetettiin Komoreille 3 päivänä kesäkuuta 2015. Komissio totesi tarkastuskäynnin aikana, että edistystä oli tapahtunut vain vähän tai ei lainkaan niiden kriittisten puutteiden osalta, joita Komorien viranomaiset sitoutuivat lokakuussa 2011 (2) käsittelemään.

               (14)

               Komorit ei ole toimittanut huomautuksia loppuraporttiin.

               (15)

               Komorit on Intian valtameren tonnikalatoimikunnan (IOTC) ja Lounaisen Intian valtameren kalastuskomission (SWIOFC) jäsen. Komorit on ratifioinut vuonna 1982 tehdyn Yhdistyneiden Kansakuntien merioikeusyleissopimuksen (UNCLOS).

               (16)

               Euroopan unioni ja Komorien liitto ovat tehneet kalastuskumppanuussopimuksen (3), joka on tällä hetkellä voimassa.

               (17)

               Arvioidakseen, miten Komorit on täyttänyt johdanto-osan 15 kappaleessa tarkoitetuissa kansainvälisissä sopimuksissa määrätyt sekä kyseisessä johdanto-osan kappaleessa tarkoitetuissa alueellisissa kalastuksenhoitojärjestöissä vahvistetut kansainväliset velvoitteensa lippu-, satama-, rannikko- tai markkinavaltiona, komissio hankki, kokosi ja analysoi kaikki kyseistä arviointia varten tarpeellisiksi katsomansa tiedot. Komorien kalastuksenhoidon nykyinen kansallinen oikeudellinen kehys koostuu 29 päivänä elokuuta 2007 säädetyn lain N:o 07–011/AU nojalla vahvistetusta kalastus- ja vesiviljelyalan säännöstöstä ja useista ministeritason sopimuksista.

               (18)

               Komissio on lisäksi käyttänyt asianomaisten alueellisten kalastuksenhoitojärjestöjen julkaisemasta aineistosta saatavilla olevia tietoja sekä julkisesti saatavilla olevia tietoja.

         3.   KOMORIEN TOTEAMINEN MAHDOLLISESTI YHTEISTYÖHÖN OSALLISTUMATTOMAKSI KOLMANNEKSI MAAKSI

               (19)

               Komissio analysoi LIS-asetuksen 31 artiklan 3 kohdan mukaisesti Komorien velvoitteita lippu-, satama-, ranta- tai markkinavaltiona. Tarkastelua varten komissio otti huomioon LIS-asetuksen 31 artiklan 4–7 kohdassa luetellut arviointiperusteet.

         3.1   LIS-alusten ja LIS-kauppavirtojen ja niiden osalta toteutettujen toimenpiteiden toistuvuus (LIS-asetuksen 31 artiklan 4 kohta)

               (20)

               Julkisesti saatavilla olevien tietojen, komission keräämien tietojen ja Komorien viranomaisilta saatujen tietojen perusteella komissio on todennut, että on olemassa todisteita siitä, että noin 20 Komorien alusta on ollut osallisena LIS-kalastukseen kaudella 2010–2015.

               (21)

               Komissio on todennut, että noin 20 Komorien alusta toimii Komorien talousvyöhykkeen ulkopuolella ilman Komorien viranomaisten lupaa. Tämä on vastoin LIS-kalastuksen ehkäisemistä, vastustamista ja poistamista koskevan kansainvälisen toimintasuunnitelman (kansainvälisen LIS-toimintasuunnitelman (4)) 45 kohtaa ja FAO:n vastuullista kalataloutta koskevan toimintaohjeen 8 kohdan 2 alakohdan 2 alakohtaa, joiden mukaan lippuvaltioiden olisi varmistettava, että jokaisella niiden lipun alla purjehtimaan oikeutetulla aluksella on niiden vesien ulkopuolella toimiessaan voimassa oleva lupa. Tällainen tilanne on myös vastoin lippuvaltiotoimintaa koskevien FAO:n vapaaehtoisten suuntaviivojen 29 ja 30 kohdan suosituksia (5).

               (22)

               Julkisesti saatavilla olevien tietojen mukaan kahden Komorien aluksen on lisäksi raportoitu harjoittaneen jälleenlaivausta merellä Länsi-Afrikan rannikon edustalla vuonna 2014 (6). Nämä toimet toteutettiin ilman Komorien viranomaisten lupaa. Komorien viranomaisten valvonnan puute on vastoin kansainvälisen LIS-toimintasuunnitelman 49 kohtaa, jonka mukaan kaikkien lippuvaltioiden olisi varmistettava, että kaikilla niiden jälleenlaivauksia toteuttavilla aluksilla on lippuvaltion myöntämä ennakkolupa ja että ne raportoivat jälleenlaivauksista kansallisille viranomaisille.

               (23)

               Lisäksi Komorien viranomaiset myönsivät, että Komorien talousvyöhykkeen ulkopuolella toimiviin aluksiin ei sovelleta minkäänlaista seurantaa, valvontaa ja tarkkailua. Alukset eivät ilmoita niiden maantieteellistä sijaintia Komorien kalastuksenseurantakeskukseen tai anna Komorien viranomaisille muita tietoja, kuten saalistietoja tai saaliin purkamista tai jälleenlaivausta koskevien tietoja. Näiden laiminlyöntien vuoksi Komorit toimii vastoin YK:n merioikeusyleissopimuksen 94 artiklan 1 ja 2 kohtaa, joiden mukaan jokaisen valtion tulee tehokkaasti käyttää lainkäyttö- ja valvontavaltaansa sen lipun alla purjehtiviin aluksiin nähden. Tämä on lisäksi vastoin kansainvälisen LIS-toimintasuunnitelman 24 kohtaa, jossa velvoitetaan järjestämään kalastusta koskeva kattava ja tehokas valvonta, sekä LIS-toimintasuunnitelman 35 kohtaa, jonka mukaan lippuvaltion olisi huolehdittava siitä, että se voi täyttää tehtävänsä varmistaa ennen aluksen rekisteröintiä, että alus ei harjoita LIS-kalastusta. Lisäksi tämä on vastoin lippuvaltiotoimintaa koskevien FAO:n vapaaehtoisten suuntaviivojen 31, 32 ja 33 kohtaa, joiden mukaan lippuvaltioiden on otettava käyttöön alustensa valvontajärjestelmiä ja täytäntöönpanojärjestelmiä, joihin sisältyy muun muassa valmius todeta sovellettavien lakien, asetusten ja kansainvälisten säilyttämis- ja hoitotoimenpiteiden rikkomisia ja ryhtyä niiden osalta täytäntöönpanotoimiin. Näiden laiminlyöntien vuoksi on todennäköistä, että kyseiset alukset saattavat toimia laittomasti ja jättää saaliinsa ilmoittamatta.

               (24)

               Komorien viranomaisten antamat lausunnot huomioon ottaen komissio totesi, että Komorien lipun alla purjehtivia aluksia koskevaa luetteloa ei ole konsolidoitu. Samalla kun kalastuksesta vastaavalla viranomaisella ei ole erityistä tietoa Komorien talousvyöhykkeen ulkopuolella toimivista aluksista, alusten rekisteröinnistä vastaavalla viranomaisella on ainoastaan osittaista tietoa Komorien rekisterin tilanteesta. Vastoin kansainvälisen LIS-toimintasuunnitelman 40 kohdan ja lippuvaltiotoimintaa koskevien FAO:n vapaaehtoisten suuntaviivojen 19 kohdan suosituksia alusten rekisteröinnistä vastaavien viranomaisten ja kalastuksesta vastaavien viranomaisten välisessä yhteistyössä ja tiedon jakamisessa on puutteita. Tämä Komorien laiminlyönti on myös YK:n merioikeusyleissopimuksen 94 artiklan 2 kohdan b alakohdan vastaista. Komorit ei myöskään noudata kansainvälisen LIS-toimintasuunnitelman 42 kohdan suositusta, jonka mukaan jokaisen valtion on pidettävä alusrekisteriä, joka sisältää kyseisen valtion lipun alla purjehtivien alusten nimet ja tiedot.

               (25)

               Johdanto-osan 24 kappaleessa esitetty sisäisen yhteistyön puuttuminen on vastoin Komorien viranomaisten Euroopan unionille lokakuussa 2011 tekemää sitoumusta, jonka mukaan ne tiivistävät alusten rekisteröinnistä ja kalastuksesta vastaavien viranomaisten yhteistyötä (7).

               (26)

               Alusten rekisteröinnistä ja kalastuksesta vastaavien viranomaisten yhteistyön puute vähentää Komorien kykyä seurata laivastonsa kokoa ja kapasiteettia ja antaa laittomille toimijoille mahdollisuuden toimia Komorin lipun alla ilman, että ne havaitaan.

               (27)

               Komissio on todennut, että alusten rekisteröinnistä ja kalastuksesta vastaavien viranomaisten yhteistyön puutetta pahentaa rannikon edustalla toimivien yksityisten yritysten osallistuminen rekisteröintiprosessiin siten, että ne vastaavat alusten ottamisesta rekisteriin ja antavat väliaikaisia rekisteröintitodistuksia.

               (28)

               Lisäksi rekisteröinnistä vastaava viranomainen ei tutki alueellisten kalastuksenhoitojärjestöjen laatimia LIS-alusluetteloita ennen kuin se rekisteröi aluksen, joka aikoo toimia Komorien talousvyöhykkeen ulkopuolella. Tämä on vastoin kansainvälisen LIS-toimintasuunnitelman 36 kohtaa, jonka mukaan lippuvaltioiden olisi vältettävä ottamasta lippunsa alle sellaisia aluksia, joilla on todettu vaatimustenvastaisuuksia. Tämä antaa aihetta olettaa, että luotettavia rekisteröintimenettelyjä ei ole vielä kehitetty ja että LIS-kalastuksen riski Komorien laivastossa on korkea.

               (29)

               Komoreille toukokuussa 2015 tehdyn tarkastuskäynnin yhteydessä kerättyjen tietojen perusteella komissio totesi myös, että kolmella Komorien aluksella oli lupa kalastaa Komorien vesillä ilman aluksen satelliittiseurantajärjestelmää (VMS-järjestelmä) tai ilman aluksella olevaa tarkkailijaa. Tämä on vastoin YK:n merioikeusyleissopimuksen 94 artiklan 1 ja 2 kohtaa. Lisäksi se on vastoin kansainvälisen LIS-toimintasuunnitelman 24 kohtaa. Kyseiset alukset eivät myöskään toimittaneet Komorien viranomaisille säädetyssä määräajassa tietoa aluksella olevasta kalamäärästä ennen saaliin purkamista Komoreilla. Tämä on vastoin kansainvälisen LIS-toimintasuunnitelman 55 kohtaa, jonka mukaan valtioiden on ennen aluksen päästämistä satamaan velvoitettava alukset toimittamaan muun muassa kohtuullisessa ajassa ennakkotieto satamaan tulostaan, kalastusmatkaansa koskevat tiedot ja aluksella olevien kalojen määrät, jotta se voi selvittää, onko alus mahdollisesti harjoittanut tai tukenut LIS-kalastusta. Tässä tilanteessa ei voida taata, etteivät näiltä aluksilta tulevat tuotteet ole LIS-kalastuksesta peräisin.

               (30)

               Komissio tarkasteli myös LIS-asetuksen 31 artiklan 4 kohdan b alakohdan mukaisesti toimenpiteitä, joita Komorit on toteuttanut estääkseen LIS-kalastuksesta peräisin olevien kalastustuotteiden pääsyn markkinoilleen.

               (31)

               Johdanto-osan 22, 23 ja 25 kappaleessa esitetyn tilanteen osalta kalan ja kalatuotteiden jäljittämistä haittaa seurannan, valvonnan ja tarkkailun puute, Komorien rekisteriä koskeva tilanne sekä alusten rekisteröinnistä ja kalastuksesta vastaavien viranomaisten yhteistyön puute.

               (32)

               Komorien viranomaisilta kerättyjen tietojen perusteella Komorien alukset, joilla on lupa kalastaa Komorien talousvyöhykkeellä, ovat käyttäneet taloudellisten toimijoiden Sri Lankan kielillä laatimia kalastuspäiväkirjoja. Komorien kalastustarkastajat eivät ymmärrä kyseisiä kieliä. Komoreilla toukokuussa 2015 tehdyn tarkastuskäynnin yhteydessä kerättyjen tietojen mukaan Komorien viranomaiset eivät olleet saaneet kalastuspäiväkirjansa mallia valmiiksi. Jäljitettävyyttä ei voida taata, jos käytetään sellaisella kielellä laadittuja kalastuspäiväkirjoja, jota Komorien kalastustarkastajat eivät ymmärrä. Tämä tilanne haittaa läpinäkyvyyttä ja on vastoin kansainvälisen LIS-toimintasuunnitelman 24 kohtaa ja lippuvaltiotoimintaa koskevien FAO:n vapaaehtoisten suuntaviivojen 33 kohtaa, joissa velvoitetaan toteuttamaa kattava ja tehokas kalastuksen valvonta, joka ulottuu kalastustoimien aloittamisesta saaliin purkamiseen ja lopulliseen määränpäähän. Tämä on myös vastoin kansainvälisen LIS-toimintasuunnitelman 71 kohtaa, jossa esitetään, että valtiot toteuttaisivat toimia markkinoidensa läpinäkyvyyden parantamiseksi, jotta kalan ja kalatuotteiden jäljittäminen olisi mahdollista.

               (33)

               On muistettava, että johdanto-osan 23 kappale osoittaa, että Komorien talousvyöhykkeen ulkopuolella toimivat alukset eivät ole minkäänlaisen Komorin viranomaisten taholta tapahtuvan valvonnan kohteena. Näillä aluksilla ei ole Komorien viranomaisille suunnattuja kalastuspäiväkirjoja eivätkä ne toimita Komorien viranomaisille mitään tietoja kalastustoiminnastaan, saaliin purkamisestaan tai jälleenlaivauksistaan. Tilanne on vastoin YK:n merioikeusyleissopimuksen 94 artiklaa sekä kansainvälisen LIS-toimintasuunnitelman 24 ja 35 kohdan sekä lippuvaltioita koskevien FAO:n vapaaehtoisten suuntaviivojen 33 kohdan suosituksia, koska näistä aluksista peräisin olevan kalan ja kalatuotteiden jäljittämistä ei voida taata.

               (34)

               YK:n elintarvike- ja maatalousjärjestön FAO:n toimintaohjeiden 11 kohdan 2 ja 3 alakohdassa todetaan, että kalan ja kalastustuotteiden kansainvälinen kauppa ei saisi vaarantaa kalastuksen kestävää kehitystä ja että sen olisi perustuttava läpinäkyviin toimenpiteisiin ja yksinkertaisiin ja helposti ymmärrettäviin lakeihin, asetuksiin ja hallinnollisiin määräyksiin. Lisäksi FAO:n toimintaohjeiden 11 kohdan 1 alakohdan 11 alakohdan mukaan valtioiden olisi varmistettava, että kalan ja kalastustuotteiden kansainvälisessä ja kotimaisessa kaupassa noudatetaan kestäviä säilyttämis- ja hoitokäytäntöjä parantamalla kaupan pidettävien kalojen ja kalastustuotteiden alkuperän tunnistamista. Kansainvälisessä LIS-toimintasuunnitelmassa annetaan ohjeita kansainvälisesti sovituista markkinatoimenpiteistä (65–76 kohta), jotka tukevat LIS-kalastuksesta saadun kalan ja kalatuotteiden kaupan vähentämistä tai poistamista.

               (35)

               Komission keräämien tietojen ja Komorien viranomaisten antamien ilmoitusten perusteella luotettavaa jäljitettävyys- ja varmentamisjärjestelmää ei vielä ole, vaikka jalostuslaitoksia kehitetäänkin parhaillaan Komoreilla. Tämä tilanne lisää riskiä siitä, että LIS-kalastuksesta saatuja tuotteita on mahdollista jalostaa ja kaupata Komorien kautta.

               (36)

               Tässä päätöksen jaksossa selitetty tilanne, kaikki komission kokoamat tietoelementit ja kyseisen maan antamat ilmoitukset huomioon ottaen voidaan LIS-asetuksen 31 artiklan 3 kohdan ja 4 kohdan a ja b alakohdan nojalla todeta, että Komorit on laiminlyönyt sille lippu-, satama-, rannikko ja markkinavaltiona kansainvälisen oikeuden mukaan LIS-aluksiin ja sen lipun alla purjehtivien kalastusalusten tai sen kansalaisten harjoittamaan LIS-kalastukseen kuuluvat tehtävät sekä velvoitteensa estää LIS-kalastuksesta peräisin olevien kalastustuotteiden pääsy markkinoilleen.

         3.2   Yhteistyön ja täytäntöönpanon laiminlyönti (LIS-asetuksen 31 artiklan 5 kohta)

               (37)

               Komissio arvioi 31 artiklan 5 kohdan a alakohdan nojalla yhteistyötään Komorien kanssa ja selvitti oliko yhteistyö ollut tehokasta kysymyksiin vastaamisen, palautteen antamisen ja LIS-kalastuksen ja siihen liittyvän toiminnan tutkinnan osalta.

               (38)

               Vaikka Komorien viranomaiset olivat tarkastuskäynnin aikana yleensä yhteistyöhaluisia, Komorien kalastusviranomaiset eivät vastanneet tietoja koskeviin seurantapyyntöihin. Komissio on todennut, että tällaista yhteistyön laiminlyöntiä pahentaa 3 jakson 1 kohdassa todettu Komorien rekisteriä koskeva tilanne ja rekisteröinnistä vastaavien viranomaisten ja kalastuksesta vastaavien viranomaisten yhteistyön puute.

               (39)

               Lisäksi kuten johdanto-osan 25 kappaleessa muistutetaan, alusten rekisteröinnistä vastaavien viranomaisten ja kalastuksesta vastaavien viranomaisten yhteistyön puutetta olisi pitänyt käsitellä Komorien lokakuussa 2011 tekemän sitoumuksen mukaisesti: kyseisessä sitoumuksessa Komorit sitoutui tiivistämään kyseisten viranomaisten välistä yhteistyötä (8). Kuten 3 jakson 1 kohdassa todetaan, edistystä tässä kriittisessä puutteessa on tapahtunut vain vähän tai ei lainkaan eikä Komorit ole noudattanut sitoumustaan.

               (40)

               Komission toukokuussa 2015 tekemän tarkastuskäynnin aikana Komorien viranomaiset ilmoittivat komissiolle, etteivät ne pysty toimittamaan merenkulkusäännöstöä, joka odottaa hyväksymistä. Komissio ei ole sen jälkeen saanut tietoa lakitekstin hyväksymisestä eikä jäljennöstä tekstistä ole toimitettu.

               (41)

               Lisäksi Komorien viranomaisia pyydettiin toimittamaan komissiolle luettelo Komorien kalastusta tai kalastukseen liittyvää toimintaa harjoittavista aluksista. Komissiolle ei ole toimitettu jäljennöstä tästä luettelosta.

               (42)

               Arvioidessaan yleisesti, kuinka Komorit täyttää lippuvaltiovelvoitteensa, komissio arvioi myös, toimiiko Komorit yhteistyössä muiden lippuvaltioiden kanssa LIS-kalastuksen torjumiseksi.

               (43)

               Komissio on todennut, että vaikka Komorit tekee yhteistyötä Intian valtameren alueen maiden kanssa, se ei toimi yhteistyössä niiden kolmansien maiden kanssa, jotka sijaitsevat Komorien alusten toiminta-alueen ulkopuolella. Kuten johdanto-osan 24 kappaleessa selitettiin, yhteistyön puute voi johtua siitä, että Komorien viranomaisilla on kyseisistä aluksista vain vähän tai ei lainkaan tietoa. Tämä tilanne, joka korostaa 3 jakson 1 kohdan havaintoja, on vastoin kansainvälisen LIS-toimintasuunnitelman 28 kohdan suositusta, jonka mukaan valtioiden olisi koordinoitava toimintaansa ja tehtävä yhteistyötä LIS-kalastuksen torjumiseksi. Lisäksi tämä on vastoin kansainvälisen LIS-toimintasuunnitelman 31 kohtaa, jonka mukaan lippuvaltioiden olisi harkittava sopimusten tai järjestelyjen tekemistä toisten valtioiden kanssa ja tehtävä muulla tavoin yhteistyötä sovellettavien lakien ja säilyttämis- ja hoitotoimenpiteiden tai kansallisella, alueellisella tai maailmanlaajuisella tasolla hyväksyttyjen säännösten täytäntöönpanemiseksi.

               (44)

               Komissio analysoi 31 artiklan 5 kohdan b alakohdan mukaisesti nykyisiä täytäntöönpanotoimenpiteitä LIS-kalastuksen ehkäisemiseksi, estämiseksi ja poistamiseksi Komoreilla.

               (45)

               Komissio totesi, että Komorien viranomaiset eivät ole ilmoittaneet toteuttaneensa toimia niiden johdanto-osan 23 kappaleessa tarkoitettujen alusten osalta, jotka ovat harjoittaneet Länsi-Afrikan rannikon edustalla vuonna 2014 toimintaa, joka sisältää merellä tapahtuvaa jälleenlaivausta.

               (46)

               Johdanto-osan 21 ja 23 kappaleessa esitettyjen tietojen ja Komorien antamien ilmoitusten johdosta komissio totesi, että Komorien viranomaiset olivat tietoisia siitä, että niiden lipun alla purjehtivat alukset toimivat Komorien lainsäädännön ja vaatimusten vastaisesti Komorien talousvyöhykkeen ulkopuolella ja purkivat saaliinsa Länsi-Afrikassa ja Aasiassa. Komissio totesi että Komorien viranomaiset eivät kuitenkaan olleet ryhtyneet täytäntöönpanotoimenpiteisiin näiden alusten osalta.

               (47)

               Lisäksi komissio totesi toukokuussa 2015 tekemänsä tarkastuskäynnin aikana, että suurin osa Komorien laivastosta ei toimittanut VMS-tietoja Komorien viranomaisille. Tämä tilanne osoittaa viranomaisten kyvyttömyyttä seurata Komorien alusten toimintaa ja heikentää edelleen viranomaisten kykyä panna asianomaisille eri alueille sovellettavia sääntöjä tehokkaasti täytäntöön. Tällainen tilanne yhdistettynä puutteelliseen sekä sisäiseen että kolmansien maiden kanssa tehtävään yhteistyöhön luo ihanteellisen ympäristön LIS-kalastukselle.

               (48)

               Edellä johdanto-osan 45–47 kappaleessa tarkoitettu tilanne on vastoin YK:n merioikeusyleissopimuksen 94 artiklaa. Lisäksi se on vastoin suosituksia, joiden mukaan LIS-kalastusta havaittaessa olisi ryhdyttävä täytäntöönpanotoimenpiteisiin LIS-kalastuksen ehkäisemiseksi, estämiseksi ja poistamiseksi ja määrättävä siitä riittävän ankaria seuraamuksia, jotta rikkojat eivät saa siitä hyötyä, kuten FAO:n toimintaohjeiden 8 kohdan 2 alakohdan 7 alakohdassa ja kansainvälisen LIS-toimintasuunnitelman 21 kohdassa ja FAO:n lippuvaltiotoimintaa koskevien vapaaehtoisten suuntaviivojen 31–33, 35 ja 38 kohdassa todetaan.

               (49)

               Komorien kalastusalaa koskevan oikeudellisen kehyksen osalta Komorien viranomaiset myönsivät komission toukokuussa 2015 tekemän tarkastuskäynnin aikana, että kalastus- ja vesiviljelysäännöstöä olisi kehitettävä edelleen, jotta varmistetaan kansallisen lain sekä kansainvälisesti ja alueellisesti sovellettavien sääntöjen yhdenmukaisuus.

               (50)

               Lisäksi Komorien kalastus- ja vesiviljelysäännöstössä vahvistettu kalastusaluksen määritelmä ei sisällä kalastukseen liittyvää toimintaa harjoittavia aluksia. Lisäksi on todettava, että vaikka Komorien oikeudellinen kehys kattaa kansainvälisessä oikeudessa määritellyt vakavat rikkomiset, Komorien lainsäädännössä ei erikseen määritellä LIS-kalastusta eikä erikseen säädetä LIS-kalastusta tukeviin tai sitä harjoittaviin kansalaisiin sovellettavista täytäntöönpanotoimenpiteistä ja seuraamuksista, kuten kansainvälisen LIS-toimintasuunnitelman 18 kohdassa esitetään. Seuraamusjärjestelmän osalta olisi huomattava, että teollisen kalastuksen yhteydessä määrättävät sakot perustuvat lisenssimaksujen arvoon. Komorien lainsäädännössä määritellyt kalastuslisenssien luokat on kuitenkin rajattu ainoastaan tonnikalalajeihin. Näin ollen pelagisten lajien tai pohjakalalajien pyyntiä harjoittavan teollisen kalastuslaivaston rikkomisille ei vastaavia sakkoja ole, koska vastaavia lisenssimaksuja ei ole. Tällainen tilanne vähentää Komorien seuraamusjärjestelmän varoittavaa vaikutusta.

               (51)

               Lisäksi Komoreilla ei ole kansallista tarkastussuunnitelmaa, joka varmistaisi, että Komorien laivaston toimintaa valvottaisiin johdonmukaisen politiikan avulla. Komorien laivaston koko ja sen kehitysnäkymät (9) huomioon ottaen Komoreilla ei ole riittävästi tarkkailijoita.

               (52)

               Komoreilla on matala inhimillisen kehityksen indeksi, ja se oli vuoden 2013 (10) YK:n inhimillisen kehityksen indeksissä (UNHDI) listatuista 187 maasta 159. sijalla. Euroopan parlamentin ja neuvoston asetuksen (EY) N:o 1905/2006 (11) liitteessä II Komorit luokitellaan vähiten kehittyneiden maiden luokkaan, mikä on sama luokitus kuin Taloudellisen yhteistyön ja kehityksen järjestön (OECD) kehitysapukomitean (DAC) luettelossa, jossa ilmoitetaan julkisen kehitysavun saajat (ODA) 1 päivänä tammikuuta 2015 (12).

               (53)

               Huolimatta johdanto-osan 52 kappaleessa esitetystä analyysistä todetaan myös, ettei komission toukokuussa 2015 tekemän tarkastuskäynnin yhteydessä saatujen tietojen perusteella voida katsoa, että Komoreilta puuttuisi taloudellisia resursseja. Pikemminkin Komoreilta puuttuu tarvittava hallinnollinen toimintaympäristö, jotta se voisi hoitaa tehokkaasti ja vaikuttavasti velvollisuutensa lippu-, rannikko-, satama- ja markkinavaltiona.

               (54)

               Tässä jaksossa selostettu tilanne huomioon ottaen voidaan kaikkien komission keräämien tietoelementtien ja kaikkien Komorien antamien ilmoitusten perusteella todeta LIS-asetuksen 31 artiklan 3 ja 5 kohdan nojalla, että Komorit on laiminlyönyt sille kansainvälisen oikeuden mukaan kuuluvat yhteistyötä ja täytäntöönpanoa koskevat velvoitteet.

         3.3   Kansainvälisten sääntöjen täytäntöönpanon laiminlyönti (LIS-asetuksen 31 artiklan 6 kohta)

               (55)

               Komorit on ratifioinut YK:n kansainvälisen merioikeusyleissopimuksen vuonna 1994 ja on Intian valtameren tonnikalatoimikunnan IOTC:n ja Lounaisen Intian valtameren kalastuskomission SWIOFC:n sopimuspuoli.

               (56)

               Komissio analysoi 31 artiklan 6 kohdan b alakohdan nojalla kaikki Komorien asemaa IOTC:n ja SWIOFC:n sopimuspuolena koskevat tiedot.

               (57)

               Komoreita koskevasta 23 päivänä maaliskuuta 2015 tuotetusta IOTC:n vaatimustenmukaisuuskertomuksesta (13) saatujen tietojen mukaan vuonna 2014 todettiin useita vaatimusten noudattamiseen liittyviä toistuvia ongelmia. Komorit ei erityisesti ole ilmoittanut tietoja haita koskevista nimellissaaliista, kuten IOTC:n päätöslauselmassa 05/05 edellytetään, haita koskevista saaliista ja pyyntiponnistuksista, kuten IOTC:n päätöslauselmassa 05/05 edellytetään, haita koskevia kokojakaumatietoja, kuten IOTC:n päätöslauselmassa 05/05 edellytetään, tietoja Komorien talousvyöhykkeellä toimivien ulkomaisten kurenuotta-alusten saaliista ja pyyntiponnistuksista, kuten IOTC:n päätöslauselmassa 10/02 edellytetään, eikä pannut pienimuotoista kalastusta koskevan otoksen tarkkailijajärjestelmää täytäntöön, kuten IOTC:n päätöslauselmassa 11/04 edellytetään.

               (58)

               Lisäksi todettiin yksittäisiä vaatimusten noudattamista koskevia ongelmia. Komorit ei ole ilmoittanut tietoja nimellissaaliista rannikkokalastuksen osalta, kuten IOTC:n päätöslauselmassa 10/02 edellytetään, saaliista ja pyyntiponnistuksista rannikkokalastuksen osalta, kuten IOTC:n päätöslauselmassa 10/02 edellytetään, eikä kokojakaumatietoja rannikkokalastuksen osalta, kuten IOTC:n päätöslauselmassa 10/02 edellytetään.

               (59)

               Komorien vaatimustennoudattamista koskevat ongelmat IOTC:n osalta osoittavat, että Komorit on jättänyt täyttämättä YK:n merioikeusyleissopimuksen 94 artiklan mukaiset lippuvaltiovelvoitteensa. Lisäksi Komorit ei näin ollen noudata lippuvaltiotoimintaa koskevien FAO:n vapaaehtoisten suuntaviivojen 31–33, 35 ja 38 kohdan suosituksia eikä kansainvälisen LIS-toimintasuunnitelman 24 kohtaa.

               (60)

               Komorit ei ole alueellisten kalastuksenhoitojärjestöjen sopimuspuolena, lukuun ottamatta IOTC:tä ja SWIOFC:tä. Kun otetaan huomioon myös Intian valtameren alueen ulkopuolella toimivan Komorien laivaston rakenne, kyseinen havainto heikentää Komorien pyrkimyksiä täyttää YK:n merioikeusyleissopimuksen, erityisesti 117 ja 118 kohdan, mukaisia velvoitteita.

               (61)

               Lisäksi Komorit ei ole ratifioinut kalastuksenhoitoon liittyviä kansainvälisiä oikeudellisia välineitä, lukuun ottamatta vuoden 1982 YK:n merioikeusyleissopimusta. Kun otetaan huomioon, miten tärkeitä hajallaan olevat ja laajasti vaeltavat kalakannat Komoreille ovat, tämä havainto heikentää Komorien pyrkimyksiä täyttää merioikeusyleissopimuksen mukaisia velvoitteita lippu-, rannikko-, satama- ja markkinavaltioina, erityisesti 63 ja 64 kohdan osalta.

               (62)

               Lisäksi vaikka Komorit parhaillaan rakentaa kalastustoimintaan tarkoitettuja satamarakenteita, maa ei ole ratifioinut FAO:n vuoden 2009 satamavaltion toimenpiteitä koskevaa sopimusta.

               (63)

               Komorien toiminta kansainvälisten välineiden täytäntöönpanossa ei ole kansainvälisen LIS-toimintasuunnitelman 11 kohdan mukaista, jossa valtioita kannustetaan ensisijaisesti ratifioimaan tai hyväksymään YK:n merioikeusyleissopimuksen säännösten täytäntöönpanoa koskeva Yhdistyneiden Kansakuntien sopimus hajallaan olevien ja laajasti vaeltavien kalakantojen säilyttämis- ja hoitotoimenpiteistä (YK:n kalakantasopimus UNFSA) ja FAO-sopimus tai liittymään niihin. Lisäksi Komorit ei noudata 14 kohtaa, jossa määrätään, että valtioiden olisi pantava toimintaohjeet ja siihen liittyvät kansainväliset toimintasuunnitelmat täysimääräisesti ja tehokkaasti täytäntöön.

               (64)

               Komorit ei ole vastoin kansainvälisen LIS-toimintasuunnitelman 25–27 kohdassa esitettyjä suosituksia laatinut kansallista toimintasuunnitelmaa LIS-kalastuksen torjumiseksi.

               (65)

               Lisäksi kuten johdanto-osan 27 kappaleessa mainitaan, komission tarkastuskäynnin aikana todettiin, että Komorien rekisterin hallinnointi on osittain siirretty Komorien ulkopuolella sijaitsevalle yksityiselle yritykselle. Komission keräämien tietojen ja Komorien antamien ilmoitusten perusteella voitiin todeta, että Komorit on jättänyt varmistamatta, että sen lipun alla purjehtivat alukset ovat tosiasiallisesti sidoksissa Komoreihin. Tämä on vastoin YK:n merioikeusyleissopimuksen 91 artiklaa, jonka mukaan lippuvaltion ja sen alusten on oltava tosiasiallisesti sidoksissa keskenään.

               (66)

               Tämän päätöksen tässä jaksossa selitetty tilanne, kaikki komission kokoamat tietoelementit ja kyseisen maan antamat ilmoitukset huomioon ottaen voidaan LIS-asetuksen 31 artiklan 3 ja 6 kohdan nojalla todeta, että Komorit on laiminlyönyt sille kansainvälisen oikeuden mukaan kuuluvat kansainvälisiin sääntöihin, asetuksiin sekä säilyttämis- ja hoitotoimenpiteisiin liittyvät velvoitteet.

         3.4   Kehitysmaiden erityiset rajoitukset (LIS-asetuksen 31 artiklan 7 kohta)

               (67)

               On syytä muistaa, että UNDHI:n mukaan Komoreiden inhimillisen kehityksen indeksi on matala ja vuonna 2013 Komorit oli 187 maan joukossa sijalla 159 (14). Lisäksi muistutetaan, että asetuksen (EY) N:o 1905/2006 mukaisesti Komorit luokitellaan vähiten kehittyneiden maiden luokkaan, mikä on sama luokitus kuin OECD:n kehitysapukomitean DAC luettelossa, jossa ilmoitetaan julkisen kehitysavun saajat (ODA) 1 päivänä tammikuuta 2015 (15).

               (68)

               Vaikka valmiuksia rajoittavia erityisiä tekijöitä voi yleisesti esiintyä seurannan, valvonnan ja tarkkailun alalla, edellisissä jaksoissa todettuja puutteita ei voida perustella Komorien kehitystasosta johtuvilla erityisrajoitteilla. Tämä koskee erityisesti Komorien rekisterin tilannetta ja Komorien laivastoa osittain koskevaa valvonnan puutetta, etenkin VMS-järjestelmän osalta, sillä Komoreilla on toimiva kalastuksenseurantakeskus ja sen on mahdollista seurata talousvyöhykkeellään harjoitettavaa toimintaa.

               (69)

               Näyttää siltä, että todetut puutteet johtuvat ensisijaisesti siitä, että hallinnollinen toimintaympäristö on riittämätön, jotta Komorit voisi hoitaa tehokkaasti ja vaikuttavasti velvollisuutensa lippu-, rannikko-, satama- ja markkinavaltiona. Tilannetta pahentaa Komorien laivaston epätasapainoinen koko ja sen toiminta-alue.

               (70)

               Lisäksi on syytä todeta, että Euroopan unioni ja Komorien liitto ovat allekirjoittaneet kalastuskumppanuussopimuksen (16). Kyseisen sopimuksen nykyiseen pöytäkirjaan (17) on Komoreille maksettavaan rahoitusosuuteen sisällytetty alakohtaista taloudellista tukea. Alakohtaisen taloudellisen tuen tarkoitus on edistää kestävän kalastuksen kehittämistä lujittamalla hallintoa ja tieteellisiä valmiuksia erityisesti kestävän kalastuksenhoidon, seurannan, valvonnan ja tarkkailun aloilla. Tämän tarkoituksena on osaltaan auttaa Komoreita täyttämään kansainvälisen oikeuden mukaiset tehtävänsä lippu-, satama-, rannikko- ja markkinavaltiona ja LIS-kalastuksen torjunnassa.

               (71)

               Lisäksi Komorit saa tukea alueellisista aloitteista, kuten Euroopan unionin rahoittamasta ja Intian valtameren komission (IOC) toteuttamasta SmartFish-hankkeesta, jonka tarkoituksena on pyrkiä muun muassa torjumaan LIS-kalastusta jakamalla resursseja, vaihtamalla tietoja, koulutuksella ja kehittämällä toimivia seuranta-, valvonta- ja tarkkailujärjestelyjä.

               (72)

               Tässä jaksossa selitetty tilanne, kaikki komission kokoamat tietoelementit ja kyseisen maan antamat ilmoitukset huomioon ottaen voidaan LIS-asetuksen 31 artiklan 7 kohdan nojalla todeta, että Komorien kehitystaso on vaikuttanut haitallisesti kalastusalan nykytilaan ja yleiseen suoritustasoon. Kun otetaan huomioon todettujen, Komoreita koskevien puutteiden luonne, Komorien kehitystason perusteella ei voida kuitenkaan täysin antaa anteeksi tai muulla tavoin perustella sen lippu-, satama-, rannikko- tai markkinavaltiona kalastusasioiden osalta yleisesti harjoittamaa toimintaa eikä sen riittämättömiä toimia LIS-kalastuksen ehkäisemiseksi, estämiseksi ja poistamiseksi.

         4.   MAHDOLLISTA YHTEISTYÖHÖN OSALLISTUMATTOMAKSI KOLMANNEKSI MAAKSI TOTEAMISTA KOSKEVAT PÄÄTELMÄT

               (73)

               Ottaen huomioon päätelmät sen suhteen, että Komorit on laiminlyönyt sille lippu-, satama-, rannikko- tai markkinavaltioina kansainvälisen oikeuden mukaan kuuluvat velvoitteet toimia LIS-kalastuksen ehkäisemiseksi, estämiseksi ja poistamiseksi, kyseiselle maalle olisi LIS-asetuksen 32 artiklan mukaisesti ilmoitettava mahdollisuudesta, että komissio toteaa sen yhteistyöhön osallistumattomaksi kolmanneksi maaksi LIS-kalastuksen torjunnassa.

               (74)

               LIS-asetuksen 32 artiklan 1 kohdan mukaisesti komission olisi ilmoitettava Komoreille mahdollisuudesta, että se todetaan yhteistyöhön osallistumattomaksi kolmanneksi maaksi. Komission olisi toteutettava Komoreihin nähden myös kaikki LIS-asetuksen 32 artiklassa säädetyt toimenpiteet. Moitteettoman hallinnon varmistamiseksi olisi vahvistettava määräaika, jonka kuluessa kyseinen maa voi antaa ilmoitukseen kirjallisen vastauksen ja korjata tilanteen.

               (75)

               Komoreille osoitettu ilmoitus mahdollisuudesta, että se todetaan yhteistyöhön osallistumattomaksi maaksi, ei estä komissiota tai neuvostoa toteuttamasta myöhemmin toimia yhteistyöhön osallistumattomien maiden toteamiseksi ja niitä koskevan luettelon laatimiseksi eikä automaattisesti johda tällaisiin toimiin,

         ON PÄÄTTÄNYT SEURAAVAA:
   Ainoa artikla
   Ilmoitetaan Komorien liitolle, että komissio saattaa todeta sen laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi.

      Tehty Brysselissä 1 päivänä lokakuuta 2015.

            Komission puolesta

         Karmenu VELLA

            Komission jäsen

      (1)  EUVL L 286, 29.10.2008, s. 1.

      (2)  Tiedot saatu internetosoitteesta: http://ec.europa.eu/fisheries/news_and_events/press_releases/2011/20111031/index_en.htm.

      (3)  Neuvoston asetus (EY) N:o 1563/2006, annettu 5 päivänä lokakuuta 2006, Euroopan yhteisön ja Komorien liiton välisen kalastuskumppanuussopimuksen tekemisestä (EUVL L 290, 20.10.2006, s. 6).

      (4)  International Plan of Action to Prevent, Deter and Eliminate Illegal, Unreported and Unregulated Fishing, Yhdistyneiden Kansakuntien elintarvike- ja maatalousjärjestö, 2001.

      (5)  Voluntary Guidelines on Flag State Performance, maaliskuu 2014, saatu internetosoitteesta: http://www.fao.org/3/a-mk052e.pdf

      (6)  Tiedot saatu: Greenpeace, Esperanza West Africa Expedition 2014, toukokuu 2015, tiedot saatu internetosoitteesta: http://www.greenpeace.org/eastasia/publications/reports/oceans/2015/Africas-fisheries-paradise-at-a-crossroads/

      (7)  Ks. alaviite 2.

      (8)  Ks. alaviite 2.

      (9)  Tiedot saatu internetosoitteesta: http://www.iotc.org/sites/default/files/documents/2015/03/IOTC-2015-CoC12-05_Add_1E_Collection_of_fleet_development_plans.pdf

      (10)  Tiedot saatu internetosoitteesta: http://hdr.undp.org/en/content/table-1-human-development-index-and-its-components

      (11)  Euroopan parlamentin ja neuvoston asetus (EY) N:o 1905/2006, annettu 18 päivänä joulukuuta 2006, kehitysyhteistyön rahoitusvälineen perustamisesta (EUVL L 378, 27.12.2006, s. 41).

      (12)  Tiedot saatu internetosoitteesta: http://www.oecd.org/dac/stats/documentupload/DAC%20List%20of%20ODA%20Recipients%202014%20final.pdf

      (13)  Tiedot saatu internetosoitteesta: http://www.iotc.org/sites/default/files/documents/2015/04/IOTC-2015-CoC12-CR04E-Comoros.pdf

      (14)  Ks. alaviite 10.

      (15)  Ks. alaviite 12.

      (16)  Ks. alaviite 3.

      (17)  Neuvoston päätös 2013/786/EU, annettu 16 päivänä joulukuuta 2013, Euroopan unionin ja Komorien liiton kesken näiden välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamisesta hyväksytyn pöytäkirjan allekirjoittamisesta Euroopan unionin puolesta ja sen väliaikaisesta soveltamisesta (EUVL L 349, 21.12.2013, s. 4) ja Euroopan unionin ja Komorien liiton kesken näiden välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamisesta hyväksytty pöytäkirja (EUVL L 349, 21.12.2013, s. 5).


title: 2010/281/: Euroopan keskuspankin päätös, annettu 14 päivänä toukokuuta 2010 , arvopaperimarkkinoita koskevan ohjelman perustamisesta (EKP/2010/5)

text:
               20.5.2010

               FI

               Euroopan unionin virallinen lehti

               L 124/8

         EUROOPAN KESKUSPANKIN PÄÄTÖS,
   annettu 14 päivänä toukokuuta 2010,
   arvopaperimarkkinoita koskevan ohjelman perustamisesta
   (EKP/2010/5)
   (2010/281/EU)
   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
   ottaa huomioon Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) ja erityisesti sen 12.1 artiklan toisen kohdan sekä 3.1 ja 18.1 artiklan,
   sekä katsoo seuraavaa:

               (1)

               EKPJ:n perussäännön 18.1 artiklan mukaan niiden jäsenvaltioiden kansalliset keskuspankit, joiden rahayksikkö on euro (jäljempänä ’euroalueen kansalliset keskuspankit’), ja Euroopan keskuspankki (EKP) (jäljempänä yhteisesti ’eurojärjestelmän keskuspankit’) voivat toimia rahoitusmarkkinoilla muun muassa ostamalla ja myymällä suoraan siirtokelpoisia arvopapereita.

               (2)

               EKP:n neuvosto teki 9 päivänä toukokuuta 2010 päätöksen väliaikaisesta arvopaperimarkkinoita koskevasta ohjelmasta (jäljempänä ’ohjelma’) ja ilmoitti julkisesti, että ohjelman käynnistäminen on tarpeen, kun otetaan huomioon rahoitusmarkkinoilla vallitsevat poikkeukselliset olosuhteet ja erityisesti tiettyjen markkinasegmenttien vakavat jännitteet, jotka haittaavat rahapolitiikan välittymismekanismin toimintaa ja sen myötä keskipitkän aikavälin hintavakauteen tähtäävän rahapolitiikan tehoa. Ohjelman mukaan euroalueen kansalliset keskuspankit ja EKP voivat tehdä suoraan vastapuolten kanssa interventioita euroalueen julkisen ja yksityisen sektorin velkapaperien markkinoilla; kansalliset keskuspankit toimivat EKP:n pääoman merkitsemisen jakoperustetta vastaavan prosenttiosuuden mukaisesti.

               (3)

               Ohjelma on osa eurojärjestelmän yhteistä rahapolitiikkaa, ja sitä sovelletaan väliaikaisesti. Ohjelman tarkoituksena on puuttua arvopaperimarkkinoiden toiminnan häiriöihin ja palauttaa rahapolitiikan välittymismekanismin tarkoituksenmukainen toiminta.

               (4)

               EKP:n neuvosto päättää interventioiden laajuudesta. EKP:n neuvosto on ottanut huomioon euroalueen jäsenvaltioiden hallitusten julkilausuman, jonka mukaan ne toteuttavat ”kaikki tarvittavat toimenpiteet [saavuttaakseen] julkisen talouden tavoitteet tänä vuonna ja tulevina vuosina liiallisia alijäämiä koskevia menettelyjä noudattaen”, sekä muut täsmennetyt sitoumukset, joita eräät euroalueen jäsenvaltioiden hallitukset ovat antaneet vauhdittaakseen julkisen talouden vakauttamista ja varmistaakseen julkisen talouden kestävyyden.

               (5)

               Eurojärjestelmän keskuspankit toteuttavat eurojärjestelmän yhteisen rahapolitiikan osana ohjelman mukaiset kelpoisuusvaatimukset täyttävien jälkimarkkinakelpoisten velkainstrumenttien suorat ostot tämän päätöksen ehtojen mukaisesti,

         ON HYVÄKSYNYT TÄMÄN PÄÄTÖKSEN:
   1 artikla
   Arvopaperimarkkinoita koskevan ohjelman perustaminen
   Eurojärjestelmän keskuspankit voivat tässä päätöksessä olevien ehtojen mukaisesti a) ostaa jälkimarkkinoilta sellaisia kelpoisuusvaatimukset täyttäviä jälkimarkkinakelpoisia velkainstrumentteja, joiden liikkeeseenlaskija on sellaisen jäsenvaltion, jonka rahayksikkö on euro, keskushallinto tai julkisyhteisö, ja b) ostaa ensi- ja jälkimarkkinoilta sellaisia kelpoisuusvaatimukset täyttäviä jälkimarkkinakelpoisia velkainstrumentteja, joiden liikkeeseenlaskija on euroalueelle sijoittautunut yksityisoikeudellinen yhteisö.
   2 artikla
   Velkainstrumentteja koskevat kelpoisuusvaatimukset
   Jälkimarkkinakelpoisia velkainstrumentteja voidaan ostaa ohjelman puitteissa suoraan, jos ne täyttävät kaikki seuraavat kelpoisuusvaatimukset: a) ne ovat euromääräisiä ja b) niiden liikkeeseenlaskija on joko i) sellaisen jäsenvaltion, jonka rahayksikkö on euro, keskushallinto tai julkisyhteisö tai ii) muu euroalueelle sijoittautunut yhteisö, jolloin velkainstrumenttien tulee täyttää eurojärjestelmän rahapolitiikan välineistä ja menettelyistä 31 päivänä elokuuta 2000 annettujen suuntaviivojen EKP/2000/7 (1) liitteessä I olevassa 6 luvussa täsmennetyt omaisuuserien kelpoisuusvaatimukset.
   3 artikla
   Hyväksyttävät vastapuolet
   Ohjelman vastapuoliksi hyväksytään a) suuntaviivojen EKP/2000/7 liitteessä I olevassa 2.1 kohdassa määritellyt eurojärjestelmän rahapoliittisiin operaatioihin osallistuvat hyväksyttävät vastapuolet ja b) muut vastapuolet, joita jokin eurojärjestelmän keskuspankki käyttää euromääräisten sijoitussalkkujensa sijoituksiin.
   4 artikla
   Loppumääräys
   Tämä päätös tulee voimaan sitä päivää seuraavana päivänä, jona se on julkaistu EKP:n verkkosivuilla.

      Tehty Frankfurt am Mainissa 14 päivänä toukokuuta 2010.

            EKP:n puheenjohtaja

         Jean-Claude TRICHET

      (1)  EYVL L 310, 11.12.2000, s. 1.


title: Neuvoston päätös, annettu 8 päivänä kesäkuuta 2017, neuvoston kannan vahvistamisesta esitykseen Euroopan unionin lisätalousarvioksi nro 2 varainhoitovuodeksi 2017

text:
               10.6.2017

               FI

               Euroopan unionin virallinen lehti

               C 186/2

         NEUVOSTON PÄÄTÖS,
   annettu 8 päivänä kesäkuuta 2017,
   neuvoston kannan vahvistamisesta esitykseen Euroopan unionin lisätalousarvioksi nro 2 varainhoitovuodeksi 2017
   (2017/C 186/03)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 314 artiklan yhdessä Euroopan atomienergiayhteisön perustamissopimuksen ja erityisesti sen 106 a artiklan kanssa,
   ottaa huomioon Euroopan unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (1) ja erityisesti sen 41 artiklan,
   sekä katsoo seuraavaa:

               —

               Unionin talousarvio varainhoitovuodeksi 2017 hyväksyttiin lopullisesti 1 päivänä joulukuuta 2016 (2).

               —

               Komissio toimitti 12 päivänä huhtikuuta 2017 ehdotuksen, joka sisälsi lisätalousarvioesityksen nro 2 varainhoitovuoden 2017 yleiseen talousarvioon,

         ON PÄÄTTÄNYT SEURAAVAA:
   Ainoa artikla
   Neuvoston kanta esitykseen Euroopan unionin lisätalousarvioksi nro 2 varainhoitovuodeksi 2017 vahvistettiin 8 päivänä kesäkuuta 2017.
   Kannan tekstiin voi kokonaisuudessaan tutustua tai sen voi ladata neuvoston verkkosivustolla osoitteessa http://www.consilium.europa.eu/.

      Tehty Brysselissä 8 päivänä kesäkuuta 2017.

            Neuvoston puolesta

            Puheenjohtaja

         U. REINSALU

      (1)  EUVL L 298, 26.10.2012, s. 1.

      (2)  EUVL L 51, 28.2.2017, s. 1.


title: Neuvoston päätös (EU) 2017/1913, annettu 9 päivänä lokakuuta 2017, lisäetuuksia maataloustuotteiden kaupassa koskevan Euroopan unionin ja Islannin välisen kirjeenvaihtona tehdyn sopimuksen tekemisestä

text:
               24.10.2017

               FI

               Euroopan unionin virallinen lehti

               L 274/57

         NEUVOSTON PÄÄTÖS (EU) 2017/1913,
   annettu 9 päivänä lokakuuta 2017,
   lisäetuuksia maataloustuotteiden kaupassa koskevan Euroopan unionin ja Islannin välisen kirjeenvaihtona tehdyn sopimuksen tekemisestä
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 6 kohdan a alakohdan v alakohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän,
   sekä katsoo seuraavaa:

               (1)

               Euroopan talousalueesta tehdyn sopimuksen 19 artiklassa määrätään, että sopimuspuolet sitoutuvat jatkamaan ponnistelujaan keskinäisen maatalouskauppansa vapauttamiseksi asteittain.

               (2)

               Lisäetuuksia maataloustuotteiden kaupassa koskeva Euroopan unionin ja Islannin välinen kirjeenvaihtona tehty sopimus, jäljempänä ’sopimus’, allekirjoitettiin neuvoston päätöksen (EU) 2016/2087 (1) mukaisesti 23 päivänä maaliskuuta 2017 sillä varauksella, että se tehdään.

               (3)

               Sopimus olisi hyväksyttävä,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään lisäetuuksia maataloustuotteiden kaupassa koskeva Euroopan unionin ja Islannin välinen kirjeenvaihtona tehty sopimus unionin puolesta.
   Sopimuksen teksti on liitetty tähän päätökseen.
   2 artikla
   Neuvoston puheenjohtaja antaa unionin puolesta sopimuksessa tarkoitetun ilmoituksen (2).
   3 artikla
   Tämä päätös tulee voimaan päivänä, jona se hyväksytään.

      Tehty Luxemburgissa 9 päivänä lokakuuta 2017.

            Neuvoston puolesta

            Puheenjohtaja

         S. KIISLER

      (1)  Neuvoston päätös (EU) 2016/2087, annettu 14 päivänä marraskuuta 2016, lisäetuuksia maataloustuotteiden kaupassa koskevan Euroopan unionin ja Islannin välisen kirjeenvaihtona tehdyn sopimuksen allekirjoittamisesta Euroopan unionin puolesta (EUVL L 324, 30.11.2016, s. 1).

      (2)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.


title: 2005/891/EY: Neuvoston päätös, tehty  3 päivänä lokakuuta 2005 , Euroopan yhteisön ja sen jäsenvaltioiden sekä Korean tasavallan välisen kauppaa ja yhteistyötä koskevan puitesopimuksen pöytäkirjan allekirjoittamisesta Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen huomioon ottamiseksi

text:
               19.12.2005

               FI

               Euroopan unionin virallinen lehti

               L 332/1

         NEUVOSTON PÄÄTÖS,
   tehty 3 päivänä lokakuuta 2005,
   Euroopan yhteisön ja sen jäsenvaltioiden sekä Korean tasavallan välisen kauppaa ja yhteistyötä koskevan puitesopimuksen pöytäkirjan allekirjoittamisesta Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen huomioon ottamiseksi
   (2005/891/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 57 artiklan 2 kohdan, 71 artiklan, 80 artiklan 2 kohdan, 133 artiklan ja 181 a artiklan, yhdessä 300 artiklan 2 kohdan ensimmäisen alakohdan kanssa,
   ottaa huomioon vuoden 2003 liittymisasiakirjan ja erityisesti sen 6 artiklan 2 kohdan,
   ottaa huomioon komission ehdotuksen,
   sekä katsoo seuraavaa:

               (1)

               Neuvosto valtuutti 3 päivänä joulukuuta 2004 komission aloittamaan yhteisön ja sen jäsenvaltioiden puolesta neuvottelut Korean tasavallan kanssa Euroopan yhteisön ja sen jäsenvaltioiden sekä Korean tasavallan välisen kauppaa ja yhteistyötä koskevan puitesopimuksen (1) mukauttamisesta uusien jäsenvaltioiden Euroopan unioniin liittymisen huomioon ottamiseksi.

               (2)

               Nämä neuvottelut on saatu päätökseen komissiota tyydyttävällä tavalla.

               (3)

               Pöytäkirja olisi allekirjoitettava yhteisön ja jäsenvaltioiden puolesta,

         ON PÄÄTTÄNNYT SEURAAVAA:
   Ainoa artikla
   Neuvoston puheenjohtaja valtuutetaan nimeämään henkilö(t), jolla (joilla) on valtuudet allekirjoittaa yhteisön ja sen jäsenvaltioiden puolesta Euroopan yhteisön ja sen jäsenvaltioiden sekä Korean tasavallan välisen kauppaa ja yhteistyötä koskevan puitesopimuksen pöytäkirja Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen huomioon ottamiseksi. Pöytäkirjan teksti on tämän päätöksen liitteenä.
   Pöytäkirjan teksti on tämän päätöksen liitteenä.

      Tehty Luxemburgissa 3 päivänä lokakuuta 2005.

         Neuvoston puolesta
         Puheenjohtaja
         D.ALEXANDER

      (1)  EYVL L 90, 30.3.2001, s. 46.
    ---documentbreak---

               19.12.2005

               FI

               Euroopan unionin virallinen lehti

               L 332/2

         Euroopan yhteisön ja sen jäsenvaltioiden sekä Korean tasavallan välisen kauppaa ja yhteistyötä koskevan puitesopimuksen
   PÖYTÄKIRJA
   Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen huomioon ottamiseksi
   BELGIAN KUNINGASKUNTA,
   TŠEKIN TASAVALTA,
   TANSKAN KUNINGASKUNTA,
   SAKSAN LIITTOTASAVALTA,
   VIRON TASAVALTA,
   HELLEENIEN TASAVALTA,
   ESPANJAN KUNINGASKUNTA,
   RANSKAN TASAVALTA,
   IRLANTI,
   ITALIAN TASAVALTA,
   KYPROKSEN TASAVALTA,
   LATVIAN TASAVALTA,
   LIETTUAN TASAVALTA,
   LUXEMBURGIN SUURHERTTUAKUNTA,
   UNKARIN TASAVALTA,
   MALTAN TASAVALTA,
   ALANKOMAIDEN KUNINGASKUNTA,
   ITÄVALLAN TASAVALTA,
   PUOLAN TASAVALTA,
   PORTUGALIN TASAVALTA,
   SLOVENIAN TASAVALTA,
   SLOVAKIAN TASAVALTA,
   SUOMEN TASAVALTA,
   RUOTSIN KUNINGASKUNTA ja
   ISON-BRITANNIAN JA POHJOIS-IRLANNIN YHDISTYNYT KUNINGASKUNTA,
   jäljempänä ”jäsenvaltiot”, joita edustaa Euroopan unionin neuvosto, ja
   EUROOPAN YHTEISÖ, jäljempänä ”yhteisö”, jota edustavat Euroopan unionin neuvosto ja Euroopan komissio,
   sekä
   KOREAN TASAVALTA,
   jotka
   KATSOVAT, että Euroopan yhteisön ja sen jäsenvaltioiden sekä Korean tasavallan välinen kauppaa ja yhteistyötä koskeva puitesopimus, jäljempänä ”puitesopimus”, allekirjoitettiin Luxemburgissa 28 päivänä lokakuuta 1996 ja tuli voimaan 1 päivänä huhtikuuta 2001.
   KATSOVAT, että Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisestä Euroopan unioniin tehty sopimus allekirjoitettiin Ateenassa 16 päivänä huhtikuuta 2003 ja tuli voimaan 1 päivänä toukokuuta 2004.
   KATSOVAT, että vuoden 2003 liittymisasiakirjan 6 artiklan 2 kohdan mukaan uusien Euroopan unionin jäsenvaltioiden liittymisestä puitesopimukseen on sovittava tekemällä puitesopimukseen pöytäkirja,
   OVAT SOPINEET SEURAAVAA:
   1 artikla
   Tšekin tasavallasta, Viron tasavallasta, Kyproksen tasavallasta, Latvian tasavallasta, Liettuan tasavallasta, Unkarin tasavallasta, Maltan tasavallasta, Puolan tasavallasta, Slovenian tasavallasta ja Slovakian tasavallasta tulee puitesopimuksen sopimuspuolia ja niiden on muiden jäsenvaltioiden tapaan hyväksyttävä ja otettava huomioon sopimuksen teksti sekä poliittista vuoropuhelua koskeva yhteinen julistus ja yksipuoliset julistukset.
   2 artikla
   Tämä pöytäkirja on erottamaton osa puitesopimusta.
   3 artikla
   1.   Euroopan yhteisö, Euroopan unionin neuvosto jäsenvaltioiden puolesta ja Korean tasavalta hyväksyvät tämän pöytäkirjan omien menettelyjensä mukaisesti.
   2.   Tämä pöytäkirja tulee voimaan sitä päivää seuraavan kuukauden ensimmäisenä päivänä, jona osapuolet ovat ilmoittaneet toisilleen edellisessä kohdassa tarkoitettujen menettelyjen päätökseen saattamisesta.
   4 artikla
   Edellä 3 artiklassa tarkoitetut ilmoitukset tehdään Korean tasavallan ulko- ja kauppaministeriölle sekä Euroopan unionin neuvoston pääsihteeristölle.
   5 artikla
   Tämä pöytäkirja laaditaan kahtena kappaleena englannin, espanjan, hollannin, italian, kreikan, latvian, liettuan, maltan, portugalin, puolan, ranskan, ruotsin, saksan, slovakin, sloveenin, suomen, tanskan, tšekin, unkarin, viron ja korean kielellä, ja jokainen teksti on yhtä todistusvoimainen.
   6 artikla
   Puitesopimuksen sekä poliittista vuoropuhelua koskevan yhteisen julistuksen ja yksipuolisten julistusten tekstit laaditaan latvian, liettuan, maltan, puolan, slovakin, sloveenin, tšekin, unkarin ja viron kielellä, ja kyseiset tekstit ovat yhtä todistusvoimaisia kuin alkuperäiset tekstit.

      EN FE DE LO CUAL, los plenipotenciarios abajo firmantes suscriben el presente Protocolo en Bruselas, el dieciséis de noviembre de dos mil cinco.
      NA DŮKAZ ČEHOŽ připojili v Bruselu dne šestnáctého listopadu dva tisíce pět níže podepsaní zplnomocnění zástupci k tomuto protokolu své podpisy.
      TIL BEKRÆFTELSE HERAF har undertegnede befuldmægtigede underskrevet denne protokol i Bruxelles, den sekstende november to tusind og fem.
      ZU URKUND DESSEN haben die unterzeichneten Bevollmächtigten ihre Unterschriften unter dieses Abkommen gesetzt. Geschehen zu Brüssel am sechzehnten November zweitausendfünf.
      SELLE KINNITUSEKS on nimetatud täievolilised esindajad käesolevale protokollile alla kirjutanud kahe tuhande viienda aasta novembrikuu kuueteistkümnendal päeval Brüsselis.
      ΕΙΣ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες πληρεξούσιοι υπέγραψαν το παρόν πρωτόκολλο στις Βρυξέλλες, στις δέκα έξι Νοεμβρίου δύο χιλιάδες πέντε.
      IN WITNESS WHEREOF, the undersigned Plenipotentiaries have signed this Protocol at Brussels, on the sixteenth day of November in the year two thousand and five.
      EN FOI DE QUOI, les plénipotentiaires soussignés ont signé le présent protocole à Bruxelles, le seize novembre deux mille cinq.
      IN FEDE DI CHE, i sottoscritti plenipotenziari hanno firmato il presente protocollo a Bruxelles, il sedici novembre duemilacinque.
      TO APLIECINOT, Pilnvarotie ir parakstījuši šo protokolu Briselē, divi tūkstoši piektā gada sešpadsmitajā novembrī.
      TAI PATVIRTINDAMI tinkamai įgalioti atstovai pasirašė šį Protokolą du tūkstančiai penktų metų lapkričio šešioliktą dieną Briuselyje.
      FENTIEK HITELÉÜL az alulírott meghatalmazottak Brüsszelben, a kettőezer-ötödik év november havának tizenhatodik napján aláírták ezt a jegyzőkönyvet.
      B' XIEHDA TA' DAN, il-plenipotenzjarji hawn taħt iffirmati iffirmaw dan il-Protokoll fi Brussel fis-sittax il-jum ta' Novembru tas-sena elfejn u ħamsa.
      TEN BLIJKE WAARVAN de ondergetekende gevolmachtigden dit Protocol hebben ondertekend te Brussel, de zestiende november tweeduizend vijf.
      W DOWÓD CZEGO, niżej podpisani Pełnomocnicy złożyli swoje podpisy pod niniejszym Protokołem w Brukseli, dnia szesnastego listopada roku dwa tysiące piątego.
      EM FÉ DO QUE, os plenipotenciários abaixo‐assinados assinaram o presente Protocolo em Bruxelas, em dezasseis de Novembro de dois mil e cinco.
      NA DÔKAZ TOHO dolupodpísaní splnomocnení zástupcovia podpísali tento protokol v Bruseli šestnásteho novembra dvetisícpäť.
      V POTRDITEV TEGA so spodaj podpisani pooblaščenci podpisali ta protokol v Bruslju, dne šestnajstega novembra leta dva tisoč pet.
      TÄMÄN VAKUUDEKSI ALLA MAINITUT täysivaltaiset edustajat ovat allekirjoittaneet tämän pöytäkirjan. Tehty Brysselissä kuudentenatoista päivänä marraskuuta vuonna kaksituhattaviisi.
      TILL BEVIS HÄRPÅ har undertecknade befullmäktigade undertecknat detta protokoll i Bryssel den sextonde november tjugohundrafem.

         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu Państw Członkowskich
         Pelos Estados-Membros
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar

         Por la República de Corea
         Za Korejskou republiku
         For Republikken Korea
         Für die Republik Korea
         Korea Vabariigi nimel
         Για τη Δημοκρατία της Κορέας
         For the Republic of Korea
         Pour la République de Corée
         Per la Repubblica di Corea
         Korejas Republikas vārdā
         Korėjos Respublikos vardu
         A Koreai Köztársaság részéről
         Għar-Repubblíka tal-Korea
         Voor de Republiek Korea
         W imieniu Republiki Korei
         Pela República da Coreia
         Za Kórejskú republiku
         Za Republiko Korejo
         Korean tasavallan puolesta
         På Republiken Koreas vägnar

 ---documentbreak--- NA ---documentbreak---

               19.12.2005

               FI

               Euroopan unionin virallinen lehti

               L 332/7

         EUROOPAN YHTEISÖN JA SEN JÄSENVALTIOIDEN SEKÄ KOREAN TASAVALLAN VÄLINEN KAUPPAA JA YHTEISTYÖTÄ KOSKEVA PUITESOPIMUS
   Euroopan unionin 11 virallisella kielellä (englanti, espanja, kreikka, hollanti, italia, portugali, ranska, ruotsi, saksa, suomi, tanska) laadittu sopimus on julkaistu Euroopan unionin virallisessa lehdessä
      L 90, 30.3.2001, s. 46. Latvian-, liettuan-, maltan-, puolan-, slovakin-, sloveenin-, tšekin-, unkarin- ja vironkieliset toisinnot julkaistaan tässä virallisessa lehdessä.


title: 2010/299/: Komission päätös, annettu 21 päivänä toukokuuta 2010 , sähköisen viestinnän verkkoja ja palveluja käsittelevän eurooppalaisen sääntelyviranomaisten ryhmän perustamisesta tehdyn päätöksen 2002/627/EY kumoamisesta  (ETA:n kannalta merkityksellinen teksti)

text:
               26.5.2010

               FI

               Euroopan unionin virallinen lehti

               L 127/18

         KOMISSION PÄÄTÖS,
   annettu 21 päivänä toukokuuta 2010,
   sähköisen viestinnän verkkoja ja palveluja käsittelevän eurooppalaisen sääntelyviranomaisten ryhmän perustamisesta tehdyn päätöksen 2002/627/EY kumoamisesta
   (ETA:n kannalta merkityksellinen teksti)
   (2010/299/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   sekä katsoo seuraavaa:

               (1)

               Vuonna 2002 vahvistettiin sääntelykehys sähköisen viestinnän verkoille ja palveluille sähköisten viestintäverkkojen ja -palvelujen yhteisestä sääntelyjärjestelmästä 7 päivänä maaliskuuta 2002 annetun Euroopan parlamentin ja neuvoston direktiivin 2002/21/EY (puitedirektiivi) (1), sähköisten viestintäverkkojen ja niiden liitännäistoimintojen käyttöoikeuksista ja yhteenliittämisestä 7 päivänä maaliskuuta 2002 annetun Euroopan parlamentin ja neuvoston direktiivin 2002/19/EY (käyttöoikeusdirektiivi) (2), sähköisiä viestintäverkkoja ja -palveluja koskevista valtuutuksista 7 päivänä maaliskuuta 2002 annetun Euroopan parlamentin ja neuvoston direktiivin 2002/20/EY (valtuutusdirektiivi) (3) ja yleispalvelusta ja käyttäjien oikeuksista sähköisten viestintäverkkojen ja -palvelujen alalla 7 päivänä maaliskuuta 2002 annetun Euroopan parlamentin ja neuvoston direktiivin 2002/22/EY (yleispalveludirektiivi) (4) mukaisesti. Komissio teki sen jälkeen päätöksen 2002/627/EY (5) sähköisen viestinnän verkkoja ja palveluja käsittelevän eurooppalaisen sääntelyviranomaisten ryhmän perustamisesta. Ryhmän nimi oli verkkoja ja palveluja käsittelevä eurooppalainen sääntelyviranomaisten ryhmä (ERG).

               (2)

               ERG on vaikuttanut myönteisellä tavalla johdonmukaisten sääntelykäytänteiden edistämiseen helpottamalla yhteistyötä kansallisten sääntelyviranomaisten kesken sekä niiden ja komission välillä. Se on myös toiminut foorumina, jonka välityksellä komissio on saanut neuvoja ja apua sähköisen viestinnän alalla.

               (3)

               Vuonna 2002 annettua sähköisen viestinnän sääntelykehystä tarkistettiin Euroopan parlamentin ja neuvoston direktiivillä 2009/140/EY (6) ja Euroopan parlamentin ja neuvoston direktiivillä 2009/136/EY (7), ja täydennettiin Euroopan sähköisen viestinnän sääntelyviranomaisten yhteistyöelimen (BEREC) ja viraston perustamisesta 25 päivänä marraskuuta 2009 annetulla Euroopan parlamentin ja neuvoston asetuksella (EY) N:o 1211/2009 (8).

               (4)

               Asetuksen (EY) N:o 1211/2009 nojalla ERG:n aiempaa asemaa vahvistetaan, ja se tunnustetaan tarkistetussa sääntelykehyksessä selvemmin siten, että perustettiin BEREC-yhteistyöelin, jonka osallistumista sääntelypolitiikan kehittämiseen on lisätty. BEREC osallistuu myös tehokkaammin mekanismeihin, joiden tarkoituksena on varmistaa, että sääntöjä sovelletaan jäsenvaltioissa johdonmukaisesti. Kyseisen asetuksen mukaisesti yhteistyöelimen on erityisesti määrä korvata ERG ja toimia kansallisten sääntelyviranomaisten yhteistyön sekä niiden ja komission yhteistyön ainoana foorumina niiden toteuttaessa kaikkia EU:n sääntelyjärjestelmässä niille annettuja tehtäviä.

               (5)

               Päätös 2002/627/EY olisi sen vuoksi kumottava,

         ON HYVÄKSYNYT TÄMÄN PÄÄTÖKSEN:
   Ainoa artikla
   Kumotaan päätös 2002/627/ETY 1 päivästä kesäkuuta 2010.

      Tehty Brysselissä 21 päivänä toukokuuta 2010.

            Komission puolesta

         José Manuel BARROSO

            Puheenjohtaja

      (1)  EYVL L 108, 24.4.2002, s. 33.

      (2)  EYVL L 108, 24.4.2002, s. 7.

      (3)  EYVL L 108, 24.4.2002, s. 21.

      (4)  EYVL L 108, 24.4.2002, s. 51.

      (5)  EYVL L 200, 30.7.2002, s. 38.

      (6)  EUVL L 337, 18.12.2009, s. 37.

      (7)  EUVL L 337, 18.12.2009, s. 11.

      (8)  EUVL L 337, 18.12.2009, s. 1.


Avis juridique important

|

31998D0243

98/243/YOS: Neuvoston päätös, tehty 19 päivänä maaliskuuta 1998, yhtenäisen oleskelulupien kaavan painofilmien valmistuksesta aiheutuvien kustannusten jakamisesta

Virallinen lehti nro L 099 , 31/03/1998 s. 0001 - 0001

NEUVOSTON PÄÄTÖS,tehty 19 päivänä maaliskuuta 1998,yhtenäisen oleskelulupien kaavan painofilmien valmistuksesta aiheutuvien kustannusten jakamisesta (98/243/YOS) EUROOPAN UNIONIN NEUVOSTO, jokaottaa huomioon Euroopan unionista tehdyn sopimuksen ja erityisesti sen K.8 artiklan 2 kohdan toisen alakohdan toisen luetelmakohdan,ottaa huomioon yhteisen toiminnan 16 päivältä joulukuuta 1996, jonka neuvosto on hyväksynyt Euroopan unionista tehdyn sopimuksen K.3 artiklan perusteella yhtenäisestä oleskelulupien kaavasta (1), ja erityisesti sen 2 artiklan 1 kohdan,sekä katsoo, ettäneuvosto on antanut kyseisen yhteisen toiminnan 2 artiklan 1 kohdassa tarkoitetun teknisen eritelmän, minkä seurauksena valmistetaan yhtenäisen oleskelulupien kaavan painofilmit,Alankomaiden kuningaskunta on ilmaissut halukkuutensa valmistaa painofilmit muiden jäsenvaltioiden puolesta, jaAlankomaiden kuningaskunnalle painofilmien valmistuksesta aiheutuvat kustannukset on jaettava jäsenvaltioiden kesken,ON PÄÄTTÄNYT SEURAAVAA:1 artikla Alankomaiden kuningaskunta valtuutetaan valmistamaan yhtenäisen oleskelulupien kaavan painofilmit muiden jäsenvaltioiden puolesta.2 artikla Yhtenäisen oleskelulupien kaavan painofilmien valmistuksesta aiheutuvat kustannukset, 124 667 ecua, rahoitetaan jäsenvaltioiden maksamilla rahoitusosuuksilla. Jäsenvaltioiden maksettavaksi tuleva rahoitusosuus määräytyy sen mukaan, mikä niiden bruttokansantulon osuus on jäsenvaltioiden yhteenlasketusta bruttokansantulosta, jolle vuodeksi 1997 vahvistettu Euroopan yhteisöjen yleisen talousarvion (2) rahoitus perustuu. Bruttokansantulolla tarkoitetaan tässä artiklassa markkinahintaisen bruttokansantuotteen laatimisen yhtenäistämisestä 13 päivänä helmikuuta 1989 annetussa neuvoston direktiivissä 89/130/ETY, Euratom (3) määriteltyä bruttokansantuloa.3 artikla Tämä päätös tulee voimaan päivänä, jona se julkaistaan virallisessa lehdessä.Tehty Brysselissä 19 päivänä maaliskuuta 1998.Neuvoston puolestaJ. STRAWPuheenjohtaja(1) EYVL L 7, 10.1.1997, s. 1.(2) EYVL L 44, 14.2.1997, s. 127.(3) EYVL L 49, 21.2.1989, s. 26.


Avis juridique important

|

31991D0602

91/602/ETY: Neuvoston päätös, tehty 25 päivänä marraskuuta 1991, Euroopan talousyhteisön ja Jugoslavian sosialistisen liittotasavallan yhteistyösopimuksen irtisanomisesta

Virallinen lehti nro L 325 , 27/11/1991 s. 0023 - 0023 Suomenk. erityispainos Alue 11 Nide 19 s. 0016  Ruotsink. erityispainos Alue 11 Nide 19 s. 0016

NEUVOSTON PÄÄTÖS,tehty 25 päivänä marraskuuta 1991,Euroopan talousyhteisön ja Jugoslavian sosialistisen liittotasavallan yhteistyösopimuksen irtisanomisesta (91/602/ETY) EUROOPAN YHTEISÖJEN NEUVOSTO, jokaottaa huomioon Euroopan talousyhteisön perustamissopimuksen ja erityisesti sen 238 artiklan,ottaa huomioon komission ehdotuksen,ottaa huomioon Euroopan parlamentin puoltavan lausunnon(1),sekä katsoo, ettäEuroopan talousyhteisön ja Jugoslavian sosialistisen liittotasavallan yhteistyösopimuksen 60 artiklan mukaisesti(2) kumpi tahansa sopimuspuoli voi irtisanoa sopimuksen antamalla asian tiedoksi toiselle sopimuspuolelle, jaJugoslaviassa vallitsevan tilanteen vuoksi edellä mainitun sopimuksen ja siihen liittyvien asiakirjojen voimassa pitäminen ei ole enää mahdollista,ON PÄÄTTÄNYT SEURAAVAA:1 artikla Irtisanotaan Euroopan talousyhteisön ja Jugoslavian sosialistisen liittotasavallan yhteistyösopimus sekä kaikki siihen liittyvät pöytäkirjat ja asiakirjat.2 artikla Tämä päätös julkaistaan Euroopan yhteisöjen virallisessa lehdessä, ja neuvoston puheenjohtaja antaa sen tiedoksi Jugoslavian sosialistiselle liittotasavallalle.Päätös tulee voimaan päivänä, jona se julkaistaan.Tehty Brysselissä 25 päivänä marraskuuta 1991.Neuvoston puolestaPuheenjohtajaJ. M. M. RITZEN(1) Lausunto on annettu 20 päivänä marraskuuta 1991.(2) EYVL N:o L 41, 14.2.1983, s. 1


title: 2009/3/EY: Komission päätös, tehty 18 päivänä joulukuuta 2008 , yhteisön rokotevarastojen perustamisesta afrikkalaisen hevosruton varalta

text:
               6.1.2009

               FI

               Euroopan unionin virallinen lehti

               L 2/9

      KOMISSION PÄÄTÖS,
   tehty 18 päivänä joulukuuta 2008,
   yhteisön rokotevarastojen perustamisesta afrikkalaisen hevosruton varalta
   (2009/3/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 6 artiklan 2 kohdan ja 8 artiklan,
   ottaa huomioon afrikkalaisen hevosruton valvontasäännöistä ja torjuntatoimenpiteistä 29 päivänä huhtikuuta 1992 annetun neuvoston direktiivin 92/35/ETY (2) ja erityisesti sen 12 artiklan,
   sekä katsoo seuraavaa:

               (1)

               Afrikkalainen hevosrutto on niveljalkaisten levittämä hevoseläinten tauti, jota esiintyy pääsääntöisesti Saharan eteläpuolisessa Afrikassa. Tauti on joskus levinnyt Afrikan ulkopuolelle Intiaan saakka sekä Pohjois-Afrikkaan ja Iberian niemimaalle ja jälkimmäisten välillä. Tautia aiheuttaa samanlainen orbivirus kuin bluetongue-tautia. Afrikkalainen hevosrutto johtaa kuitenkin lähes aina hevosilla kuolemaan toisin kuin lampaissa ja karjassa esiintyvä bluetongue-tauti.

               (2)

               Virusneutralisaatiolla on havaittu yhdeksän antigeenisesti erillistä AHS-viruksen serotyyppiä, mutta serotyyppien 1 ja 2, 3 ja 7, 5 ja 8 sekä 6 ja 9 välillä on todettu jonkin verran ristireaktioita, mitä käytetään hyväksi rokotteiden valmistuksessa.

               (3)

               Bluetongue-viruksen alituinen esiintyminen tietyissä jäsenvaltioissa on riittävä todiste siitä, että taudin välittämiseen kykeneviä taudinlevittäjiä ilmenee lähes jatkuvasti tautialueilla. AHS-virusta ja bluetongue-virusta levittää sama Culicoides-lajin taudinlevittäjä, ja tämän vuoksi riski viruksen kulkeutumisesta jäsenvaltioihin ei ole aivan mitätön. Ne yhteisön alueet, joilla bluetongue-tautia esiintyy, ovat myös keskeisiä arvokkaiden hevoskantojen kasvatusalueita, ja afrikkalainen hevosrutto uhkaa siten erityisesti näitä hevosia.

               (4)

               Direktiivin 92/35/ETY 6 artiklan 1 kohdan d alakohdassa säädetään varhaisesta rokottamisesta afrikkalaisen hevosruton puhjetessa. Kyseisen direktiivin 9 artiklan 2 kohdan mukaisesti komissio voi päättää hevoseläinten järjestelmällisestä rokottamisesta afrikkalaista hevosruttoa vastaan, mutta yhteisöön sijoittautunut lääketeollisuus ei tätä nykyä valmista mitään afrikkalaisen hevosruton vastaista rokotetta eikä mikään kansainvälinen valmistaja ole rekisteröinyt tällaista rokotetta Euroopassa.

               (5)

               Merkittävällä yhteisön tuella Espanjalle, Portugalille ja myöhemmin myös Marokolle kyseisessä ekosysteemissä vuosina 1987–1991 esiintynyt epidemia saatiin hävitettyä, ja vuodesta 1993 lähtien kaikki Euroopan unionin jäsenvaltiot ovat täyttäneet afrikkalaisesta hevosrutosta vapaan maan asemaa koskevat edellytykset yhteisön lainsäädännössä asetettujen perusteiden mukaisesti.

               (6)

               Maailman eläintautijärjestön (OIE) maaeläinten terveyttä koskevan säännöstön (3) 12.1 luvussa esitetään muun muassa normit rokotettujen tai seropositiivisten hevoseläinten siirroille ja ohjeet, joita on noudatettava tautivapaan aseman säilyttämiseksi tai sen palauttamiseksi epidemian jälkeen.

               (7)

               Euroopan farmakopeaan ei sisälly mitään nimenomaisesti afrikkalaisen hevosruton vastaista rokotetta koskevaa monografiaa, joten maaeläinten diagnostisia testejä ja rokotteita käsittelevän käsikirjan (4) 2.5.1 luvussa oleva Etelä-Afrikassa toimivan yrityksen Onderstepoort Biological Products Ltd, jäljempänä ’OBP’, tuottamaa rokotetta koskeva kuvaus on ainoa käytettävissä oleva ja luotettava afrikkalaisen hevosruton vastaisten heikennettyjen elävien rokotteiden standardi.

               (8)

               Bluetongue-tautia vastaan jäsenvaltioissa toteutetusta rokottamisesta saadun kokemuksen pohjalta, jotta voidaan estää sellaisten serotyyppien kulkeutuminen ekosysteemiin, joita siinä ei ole aiemmin havaittu, on tarpeen hankkia valmiudet käyttää hätätilanteessa sellaisia monovalentteja rokotteita, jotka sisältävät vain alueella yleisesti esiintyvää tai sitä suoraan uhkaavaa serotyyppiä. OBP voi hallussaan olevan teknologian ansiosta valmistaa soveltuvia monovalentteja heikennettyjä rokotteita niistä seitsemästä serotyypistä, joita sisältyy rutiininomaisesti tuotettuihin tri- ja tetravalentteihin heikennettyihin eläviin rokotteisiin käytettäviksi myöhemmin yhdessä endeemisissä yhteyksissä; tällainen käyttö tehoaa kaikkiin yhdeksään AHS-viruksen serotyyppiin.

               (9)

               OBP on näin ollen ainoa mahdollinen toimeksisaaja, jolla on vaaditut valmiudet toimittaa tehokkaita kansainvälisesti hyväksytyt normit täyttäviä afrikkalaisen hevosruton vastaisia rokotteita, siten kuin Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23 päivänä joulukuuta 2002 annetun komission asetuksen (EY, Euratom) N:o 2342/2002 (5) 123 artiklan 3 kohdassa säädetään

               (10)

               OIE:n käsikirjassa todetaan, että jos kylmäkuivattua rokotetta säilytetään 4–8 °C:ssa, se säilyy pidempään stabiilina; kaupallisesti taattu säilyvyysaika on kuitenkin kaksi vuotta. Rokotevarastojen uusimista koskeva päätös olisi tämän vuoksi tehtävä hyvissä ajoin ennen säilyvyysajan umpeutumista ja ottaen huomioon epidemiologinen tilanne ja uusien rokotteiden mahdollinen kehittäminen.

               (11)

               Muista yhteisön rokotevarastoista saadun kokemuksen perusteella ja ottaen huomioon se, että afrikkalaisen hevosruton tapauksessa täydellinen primaarinen rokotuskierros koostuu ensimmäisestä rokotuksesta ja sitä seuraavasta toisesta tehosterokotuksesta, yhteensä 100 000 annosta kutakin seitsemää heikennettyä serotyyppiä riittänee ensimmäiseksi toimeksi hätätilanteeseen varustauduttaessa.

               (12)

               Taudille alttiiden hevoseläinten suojelemiseksi on tämän vuoksi aiheellista perustaa yhteisöön afrikkalaisen hevosruton vastaisten rokotteiden varastot ja antaa ne hätätilanteissa jäsenvaltioiden tai sellaisten epidemiologisesti merkityksellisten yhteisön naapurimaiden, jotka muodostavat jäsenvaltioille afrikkalaisen hevosruton kannalta erityisen riskin, käyttöön.

               (13)

               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON PÄÄTTÄNYT SEURAAVAA:
   1 artikla
   1.   Yhteisö suorittaa järjestelyjä tarkoituksena hankkia hätätilanteita varten 100 000 annosta kylmäkuivattuja monovalentteja heikennettyjä eläviä rokotteita, mukaan luettuna tarvittavat laimennusaineet, kutakin afrikkalaisen hevosruton serotyyppiä 1, 2, 3, 4, 6, 7 ja 8 varten.
   2.   Edellä 1 kohdassa tarkoitettuihin järjestelyihin on kuuluttava yhteensä 700 000 kylmäkuivatun rokoteannoksen hankinta ja varastointi ja määrättyjen rokotteiden kuljetus viipymättä Euroopan unionissa sijaitsevaan paikkaan tai sen epidemiologisesti merkitykselliseen naapurimaahan, jonka komissio nimeää hätätilanteessa.
   2 artikla
   Edellä 1 artiklassa tarkoitettujen toimenpiteiden enimmäiskustannukset kahden vuoden aikana saavat olla 500 000 euroa.
   3 artikla
   Komissio tekee 1 ja 2 artiklassa esitettyjen tavoitteiden täyttämiseksi vuosiksi 2009 ja 2010 hankintasopimuksen Etelä-Afrikassa sijaitsevan yrityksen Onderstepoort Biological Products Ltd (OBP) kanssa

               —

               1 artiklan 1 kohdassa kuvattujen rokotteiden hankkimisesta ja varastoinnista,

               —

               1 artiklan 2 kohdassa kuvattujen rokotteiden ja laimennusaineiden toimittamisesta, sekä

               —

               vanhentuneiden rokotteiden hävittämistä koskevista yksityiskohdista.

      Tehty Brysselissä 18 päivänä joulukuuta 2008.

            Komission puolesta

         Androulla VASSILIOU

            Komission jäsen

      (1)  EYVL L 224, 18.8.1990, s. 19.

      (2)  EYVL L 157, 10.6.1992, s. 19.

      (3)  Ks. http://www.oie.int/eng/normes/mcode/en_chapitre_1.12.1.htm

      (4)  Ks. http://www.oie.int/eng/normes/mmanual/2008/pdf/2.05.01_AHS.pdf

      (5)  EYVL L 357, 31.12.2002, s. 1.